text:
स्वेतपत्र मे रेलवेक नौकरशाह फेर केलथि आंकड़ाक बाजीगरी
नई दिल्ली। ममता बनर्जी रेलवे पर पेश श्वेत पत्र क जरिए पूर्व रेल मंत्री लालू प्रसाद क कामकाज कए कच्चा चिट्टा आइ लोकसभा मे खोलकए राखि देलथि। नौकरशाह द्वारा बनाउल गेल एहि रिपोर्ट क मुताबिक रेलवे मे जे ग्रोथ रेट बताउल गेल छल ओ सब अनरियलिस्टिक फिगर पर आधारित छल। रेलवे क ऊपरी कमाई जे 60,000 करोड़ स ऊपर बताउल गेल छल,ओ मात्र 17,000 करोड़ क आसपास अछि। श्वेत पत्र क मुताबिक रेलवे जे मुनाफा कमेलक अछि ओ 1991 स 1996 क बीच कैल गेल कोशिशक नतीजा छी। एहि कार्यकाल मे सीके जाफर शरीफ रेल मंत्री छलाह।
सवाल उठैत अछि जे रेलवे एक दिन मे नफा मे नहि जा सकैत अछि आ जाहि रेलमंत्रीक कार्यकाल मे रेलवे नफा मे गेल ओकरा अहां एना नजरअंदाज सेहो नहि करि सकैत छी। आब उठैत अछि लालूक दावा कए। लालू बजट नहि बनेलाह,बजट नौकरशाह बना कए देलक। अगर लालू कए कहला पर नौकरशाह आंकड़ाक बाजीगरी करि रेलवे कए नफा बढ़ा सकैत अछि, त कोन गारंटी जे ममताक आदेश पर फेर नौकरशाह आंकड़ाक बाजीगरी नहि केलक अछि। दरअसल स्वेतपत्र नीतीश कुमार सेहो अपन रेलमंत्री रहैत अनने छलाह, मुदा ओ रेलवेक कार्यशैली पर आधारित छल, मुदा ममताक स्वेतपत्र पूर्ण रूप स लालू केंद्रित अछि। एहि प्रकार स कोनो खास नेताक कार्यकाल पर सवाल उठा ममता एकटा गलत परंपरा शुरू केलथि अछि। आई धरि कोनो मंत्रीक सफलता ओकर कार्यकाल मे भेल निर्णय टा पर आधारित नहि होइत अछि। जहां तक लालूक सवाल अछि ओ अपन बजट भाषण मे ओहि आंकड़ाक उल्लेख केलथि जे हुनका नौकरशाह बना कए देने रहथिन। इ जांचक विषय अछि जे आंकड़ाक बाजीगरी करि राजनीति रूप स नेता कए फायदा पहुंचा रहल रेल मंत्रालयक नौकरशाह आखिर कोन सजाक पात्र छथि। कहल जा रहल अछि जे रेल भवन मे पहिने एहि स्वेत पत्र कए ल कए भ्रम छल आ नौकरशाह एहि लेल लालू कए जिम्मेदार मानबा स कतरा रहल छलाह, मुदा ममता बनर्जी कोनो हालत मे लालू कए घेरबा तैयार छलीह। नौकरशाह क इ मत सुनि ममता भड़क गेलीह आ ओ एहि मे रेलवे क एक्सपर्ट कमेटी क चेयरमैन अमित मित्रा कए शामिल करि लेलथि। श्वेत पत्र क तैयारी अमित मित्रा क देखरेख मे भेल। एहि मुद्दा पर रेलवे क अफसर त दूर रेल राज्यमंत्री तक किछु कहबा स कतरा रहल छथि।


c: text/html

text:
चेतन भगत
चेतन भगत ( उच्चारण (सहायता जानकारी); जन्म २२ अप्रिल १९७४) भारतीय उपन्यास लेखक छी।भगत अङग्रेजीमे उपन्यास लिखैत अछी। आईआईटी दिल्लीसँ इन्जिनियरिङ आर आइआइएम अहमदावादसँ एमबीए केने छल भगत।भगतक पहिल उपन्यास फाइभ पोइन्ट समवन छी।जे उपन्यास आईआईटीक तीन छात्रसभक बारेमे छी आ भगतक दोसर उपन्यास वन नाइट एट कल सेन्टर छी जे गुडगावक कलसेन्टरक बारेमे आधारित भ रचना कएल गेल अछी।उनकर दुनु उपन्यास बिक्रिमे नयाँ किर्तिमान रचे मे सफल भेल छल। भगतक अन्य उपन्याससभमे टु स्टेट आर हालसालै उनकर नयाँ उपन्यास रिभोलुसन २०२०प्रकाशित भेल अछी।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]

robotstxt: allowed

filter: keep


text: पटना। विमान सेवा मे लूट मचल अछि। भारत मे सबस महग विमान सेवा बिहार लेल देल जा रहल अछि। ओना किराया पर नागर विमानन महानिदेशालय क समिति निगरानी राखि रहल अछि, मुदा एकर कोनो असर किराया पर नजर नहि आबि रहल अछि। दीपावली आ छठ क मौका बिहार जेनिहार आ बिहार स लौटनिहार लोक कए विमान कंपनी जमी कए लूटि रहल अछि। हवाई किराया मे उछाल क अंदाजा एहि स लगाउल जा सकैत अछि जे दिल्ली स पटना क एक तरफ क किराया 26,383 टका तक भ चुकल अछि। जखन कि सामान्य दिन मे दिल्ली स पटना क किराया 4,500-6,000 टका क बीच होइत अछि। हालांकि इंडिगो सन कंपनी क किराया अपेक्षाकृत कम अछि मुदा इ सेहो दिल्ली आ पटना क विमान यात्रा लेल पंद्रह स सोलह हजार टका वसूल रहल अछि। एहि प्रकार स करीब सोलह सौ मे वाला पटना लखनऊ क किराया तीन स साढ़े तीन हजार तक पहुंच गेल अछि। विमानन कंपनीक क वेबसाइट स त निष्कर्ष निकलैतअछि जे यात्री क लग मे दीपावली पर अपन घर पहुंचबा लेल भारी भरकम किराया देबाक अलावा कोनो आओर विकल्प नहि अछि। उपर स सच्चाई इ सेहो अछि जे बेसीतर सीधा उड़ान सेवा मे सीट नहि अछि।


text:
गजलमे एकटा रिवाज़ छलैक जाहिमे जँ कोनो लेखककेँ कोनो आन लेखकक मतला पसिन्न आबि जाइत छलनि त' ओ ओहि पूरा मतला वा ओकर एकटा पाँतिकेँ ल' क' अपन एकटा नव गजल लिखैत छलाह। जाहि नव रचनाक विषय-वस्तु आ प्रकृति लगभग भिन्न रहैत छल मूल पाँतिक लेखककसँ । एकरा उत्कृष्ट उदाहरण हैदराबादक प्रसिद्ध शायर मखदूम आ मशहूर पाकिस्तानी शायर फ़ैज़क गजल "आपकी याद आती रही रात भर" अछि । मखदूम ई गीत फ़िल्म गमन लेल लिखने रहथि । पछाति हुनका निधनपर हुनका स्मृतिमे फ़ैज़ सेहो एहिए मतलाक एक पाँतिसँ एकटा गजल लिखलनि । हेबनिमे त' श्री बुद्धिनाथ मिश्र जी सेहो एहि मतलाक पाँतिसँ एकटा गजल लिखलनि अछि। कहबाक तात्पर्य ई जे ई एकटा स्वस्थ आ सुदृढ़ सन परम्परा छल । मुदा एमहर आबि क' ई स्वस्थ परम्परा लेखक सभक व्यक्तिगत 'ईगो'क कारण मकमका गेल अछि । मुदा नै , हियाओ नै हारू ; निभरोस नै होउ । मैथिली साहित्य जियौने अछि एहि परम्पराकेँ । मुदा एकर पाछूक जे मानसिकता अछि से चिन्तनीय अछि ।
कोनो कविताकेँ पढ़ि ओकर प्रतिउत्तर वा प्रभावमे आबि क' कविता लिखब वा लिखा जायब मनोवैज्ञानिक स्तरपर स्वाभाविक बात थिक, तखन, जखन कि ई स्वाभाविक रूपसँ होइक । जेना कि घनघोर बरखामे सड़कपर एसगर जाइत कोनो व्यक्तिकेँ देखि जँ हमहुँ घरसँ बहरा जाइ त' हमहुँ ठीक ओहिना स्वाभाविक आ प्राकृतिक रूपसँ बोदरि-बोदरि होयब जेना ओ पहिल व्यक्ति भेल छल होयत । एतय ई कहबाक कोनो खगता नै बुझि पड़ैत अछि जे दुनू व्यक्तिक दिशा एक रंग वा फराक भ' सकैत अछि। त' से कहलहुँ जे कोनो रचना पढ़ि क' ओकर प्रभावमे रचना करब एकटा स्वस्थ, सुहृदय आ मनोवैज्ञानिक रूपसँ स्वाभाविक प्रक्रिया थिक ।
हालहिमे एकटा कविताक 'इर्ष्यामूलक प्रतिउत्तर' कविता देखल अछि । अपरतीब लगैत अछि । वैचारिक स्तरपर एतेक संकुचनकेँ कियैक अंगेजि रहल छी हमरालोकनि ? कियैक अपनेसँ अपन काव्य-चेतनाक मूलाधारकेँ अपना भीतरक अनेरोक ईर्ष्यासँ छिन्न-भिन्न करबापर लागल छी हमरालोकनि ? एहिसँ हानि ककर भ' रहलैक अछि ? व्यक्तिक वा समष्टिक ?
सृजनशीलता एकटा "प्रेम-नगर" थिक । कविता त' ताहूमे "प्यासों का प्रेम-नगर" । एहिमे जँ एतेक ईर्ष्या आ सम्बन्धित प्रवृति आदिक स्थान रहतैक तहन त' बुझु जे भेल जुलुम । कविता लिखेबे नहि करत । जँ कदाचित लिखि लेल गेलैक त' कि ओ ठीके ओ कविता थिक जकरा कविता कहल जा सकय ?
आइ-काल्हि कविताक नामपर जे 'कविता सन किछु' लिखबाक ट्रेंड चलि रहल अछि ताहिसँ साहित्यक कतेक लाभ ?
साहित्यमे रचना त' दृष्टि आ दृष्टिकोणक मेहक चारुभर ऊबडुब करैत रहैत अछि । जकरा जेहन दृष्टि तकर तेहन रचना । हमरा एखन प्रसंगवश कतहु पढ़ल पाश्चात्य दर्शनक उद्गमस्थल प्राचीन ग्रीसक एकटा शिक्षामूलक दंत-कथा मोन पड़ैत अछि जाहिमे दू टा व्यक्ति एकटा कोलाहलसँ भरल बाजारमे जाइत अछि । अचानकसँ ओहिमे सँ एक गोटे ठमकि जाइत अछि त' दोसर कारण पुछैत छैक । पहिल कहैत छैक जे एतय कतहुँ कोनो चर्चमे प्रार्थना भ' रहल छैक । दोसर पुछैत छैक जे एतेक हल्ला-गुल्लामे कोना सुनेलौ तोरा । पहिल कहैत छैक भीतरमे जाहि वस्तुक आकर्षण, उपस्थिति वा इच्छा रहैत छैक बाहर वएह वस्तु उपलब्ध होइत छैक ।
ई कथा त' एतय शेष होइत अछि मुदा जँ ई बात सत्य थिकैक वा सत्यक कनेको निकट छैक त' हमरालोकनि कोन रस्तापर अन्हारमे बौआ रहल छी ? आ कतेक दिन आओर बौआयब ? घुरबाक बेर कखन आओत ?
की बेर नै आबि तुलायल अछि बन्धु ?


text:
केंद्रीय स्वास्थ्य राज्य मंत्री अश्विनी चौबे कैल्हि रवि दिन पटना म' टीकाकरण के लेल मिशन इंद्रधनुष कार्यक्रम केर शुरुआत केलनि आओर एहि मौका पर ओ ई विवादित बयान देलनि। हुनकर एहि बयान के बाद बिहार म' विपक्षी दल सभक तीखा प्रतिक्रिया आयब रहल अछि। अश्विनी चौबे के एहि बयान पर कांग्रेस के वरिष्ठ नेता प्रेमचंद मिश्रा कहलनि कि अश्विनी चौबे मानसिक संतुलन हरा चुकल छथि, एहि लेल ओ बिहारी रहितो बिहारक लोग के अपमान केलनि। कांग्रेस नेता कहलनि कि अश्विनी चौबे अप्पन देल बयान लेल माफी माँगैथ नहि त' प्रधानमंत्री मोदी हुनका तुरंत बर्खास्त करैथ।
एम्हर, राजद सेहो पलटवार करैत अश्विनी चौबे केर बयान क' एंटी बिहारी बतौलनि। राजद के राष्ट्रीय उपाध्यक्ष शिवानंद तिवारी कहलनि कि सत्ता केर नशा म' मंंत्री मदहोश छथि। लोग सभक अधिकार अछि ओ कतहुँ भी इलाज करा सकैत छथि। आगा ओ कहलनि कि अश्विनी चौबे के एहि तरहक बयान संविधान केर खिलाफ अछि आओर हुनका तुरंत मंत्रिमंडल सँ बाहर क' देबाक चाही। अपने क' बता दी एहिसँ पहिनो अश्विनी चौबे अप्पन विवादित बयान लेल सुर्खि रही चुकल छथि।


text:
हम सब नेपाल मे दोसर दर्जाक नागरिक कोना?
जाहि नेपालदेशक सर्वथा प्राचीन भाषा मैथिली रहल ताहि ठाम आइ मैथिलीभाषी दोसर दर्जाक नागरिक हेबाक दुर्दिन अवस्था मे संघर्ष कय रहल अछि। दुरावस्थाक यैह हाल छैक जे मैथिलीभाषी लोक नेपाली भाषा बजबाक आ लिखबाक भरपूर चेष्टा करैत अपना केँ क्षणिक एक नम्बर के नागरिक हेबाक अन्तरभान करय मे राहत अनुभव करैत अछि, तथापि ओकर सम्मान आ महत्व नेपालीभाषी के समान नहि भ’ पबैत छैक आ ओकरा संग तरह-तरह के विभेद हेबाक अवस्था बनले रहैत छैक।
विदिते अछि जे अपन निजता केँ दुत्कारि कोनो मनुष्य आत्मसम्मान नहि पाबि सकैत अछि, तहिना मैथिलीभाषी केँ मैथिली भाषा बजैत-लिखैत देखि शुरू-शुरू मे गारि, मारि, दुत्कार, फटकार दैत-दैत एकल भाषा नीति केँ बदतर ढंग सँ लादि देलकैक… आ आब लगभग ६ दशक बाद गारि-मारि वला स्थिति मे बदलाव अबैत नेपाल एकटा संघीय लोकतांत्रिक गणतंत्र बनलाक बादो धरि छुपल एजेन्डा ‘एकल भाषा नीति’ लदबाक दुष्चक्र मे फँसि जेबाक कारण मैथिलीभाषी जनमानस मे गुलामी मानसिकता सँ ऊपर उठबाक कोनो खास ऊर्जा तक बचल नहि देखाय पड़ैछ। यैह कारण छैक जे नेपाल मे नेपालीभाषी के अतिरिक्त एखनहुँ धरि अन्य भाषाभाषी अपना केँ दोसर दर्जाक नागरिक बुझि दोसरहि के भाषा बाजय-लिखय-पढय लेल मजबूर अछि। जाबत ईमानदारी सँ सभक भाषा केँ सम्मान व्यवहारिक तौर पर नहि भेटतैक, ई गुलामी मानसिकता आ दोसर दर्जाक नागरिक होयबाक अन्तरभान आ प्रत्यक्ष विभेदक स्थिति नहि समाप्त होयत। कहबी सहिये छैक जे अपन भाषा बाजयवला कौआ स्वतंत्र चिड़ैया थिक, जखन कि सुग्गा जेकाँ दोसरक सिखेलहा भाषा बाजयवला पिंजड़बद्ध चिड़ैया थिक। अतः हरेक भाषाभाषी केँ अपन भाषाक व्यवहार करब आ आगू बढ़ब अत्यावश्यक अछि, नहि त पीढ़ी-दर-पीढ़ी अहाँ दोसरक गुलाम रहब से बुझि जाउ। जाहि नेपालक मल्लकालीन राजाक राज्यकाल धरि मैथिली राजकाजक भाषा काठमाण्डू धरि छल, ताहि ठाम आइ मैथिलीक हैसियत कि रहि गेल से गये दिन कयल जा रहल व्यवहार सँ स्पष्टे अछि।
मैथिल संचारकर्मी संघ केर पदाधिकारी लोकनि बीच आइ यैह प्रवृत्ति दोहरबैत देखि ई लेख लिखल अछि। एकरा सकारात्मक तौर पर स्वीकार करब।
हरिः हरः!!


text:
२.१९.गजेन्द्र ठाकुर- शरदिन्दु चौधरीक तीनटा व्यंग्य संग्रह- 'बड़ अजगुत देखल..', 'गोबरगणेश' आ 'करिया कक्काक कोरामिन'
गजेन्द्र ठाकुर
शरदिन्दु चौधरीक तीनटा व्यंग्य संग्रह- 'बड़ अजगुत देखल..', 'गोबरगणेश' आ 'करिया कक्काक कोरामिन'
'बड़ अजगुत देखल..' प्रकाशित भेल २००५ मे, 'गोबरगणेश' प्रकाशित भेल २०११ मे आ 'करिया कक्काक कोरामिन' प्रकाशित भेल २०१६ मे। तीनू पोथी करिया कक्का शृंखलाक व्यंग्य पोथी थिक आ हुनकर संस्मरण साहित्यसँ ई दू तरहेँ भिन्न अछि। करिया कक्का ओइ लोलुपताक प्रतीक छथि जकरा अहाँ चीन्हि सकै छियन्हि मुदा ओ कोनो असली नाम नै छथि, मुदा किछु आलेखमे करिया कक्का निपत्ता छथि आ किछुमे असली नामबला भूप सभ सायास प्रयन्तोक बादो जबरदस्ती आबिये जाइ छथि। मुदा लेखक ऐ तीनू पोथीमे सँ 'बड़ अजगुत देखल..'केँ स्पष्टरूपेँ संस्मरणे कहै छथि। 'बड़ अजगुत देखल..'मे 'मुक्ति पयबाक प्रयत्न' आमुखमे ओ लिखैत छथि- "हम जे नै कऽ पौलहुँ, जे नहि सोचि पौलहुँ मुदा देखबामे आयल- सैह अछि- बड़ अजगुत देखलमे।"
१
'बड़ अजगुत देखल..'
की मथै छी?
"... हमर मैथिली.. जमाय-ससुरक बहिकिरनी बनबा लेल विवश अछि... किछु सामाजिक कार्यकर्ताक आमदनीक साधन बनल अछि।"
दर्शन-सुदर्शन
"...चलू महाकवि विद्यापतिक चेतना समिति स्थित वासा...
.. 'अयं यौ के छथि नेपालवला नाटककार?'
'महेन्द्र मलंगिया दिया पूछै छी सर।'
..'दऽ दियौ ओही नाटककारकेँ एहि बेरुक चेतना पुरस्कार।'
..'मुदा हुनकासँ सीनियर...'
'ककरो तँ देबे करबै, छोट होइ की पैघ।..'
'कवि-सम्मेलने बन्न भऽ जयबाक चाही। लोक रहिते ने छैक ओहिकालमे। ... होयबाक चाही तँ टाका जुटबियौ ने।... मैथिली अकादमी.. कवि-सम्मेलनक नामपर पाँच हजार गछलक मुदा देलक दुइये हजार। बाँचत कतऽ सँ डाँरेसँ घाटा लागि गेल छल।.. छपलाहा किताब सभमे दीवार लागल छै..।"
.. नहि भागू यौ, यात्रीजी एकर स्थापना कऽ भागि गेलाह। आइ हुनकर फोटो टांगल छनि मुदा संस्थापकक दावेदार कैक गोटे भऽ गेलाह...
२
'गोबरगणेश'
बोर्ड लागल टाटपर, सूतल छी खाटपर
मैथिली अकादमीक दलानपर। ओहो वैह फगुआ गाबि रहल छह। दुनूटा भाषणमालामे अपन परामर्शीयेकेँ भाषणबाज बना देलकौह आ कहाँदन तेसरसँ सभटा पोथीक सम्पादन करा रहल अछि (अशोक, तारानन्द वियोगी आ मोहन भारद्वाजकेँ लक्ष्य कऽ)।
तावत काल
'एहने सन प्रयोग साहित्य अकादेमी सेहो कयलक जे जकरा होटल रहतैक सेहो परामर्शदातृ समितिक सदस्य बनि सकैत छथि।.. पटनोमे खूब कचरम कूट होइत। लेखक संघकेँ सम्मानक टाटक नहि करय पड़ितैक।.. मैथिली लेखक संघ.. खाली अभिनन्दन-वन्दन, ने कोनो स्पन्दन आ ने कोनो गर्जन। मात्र कलहंत जकाँ अभावक अरण्य-रोदन।"
गोलैसी- 'अर्थात्'
जाहि आलोचनाक पोथीकेँ लोकोक्तिक बैसाखी नहि चला सकल, जाहि आलोचनाकेँ 'अखियासल ', 'बेसाहल ', 'भजारल ' (रमानन्द झा 'रमण'क अर्द्ध-समालोचनाक पोथी सभ) नहि भजा सकल तकरा गोलैसीक प्रतिमाने टा मानल जा सकैछ ने!
सीडी समीक्षा
'रमण'जी ओतऽ जायब जरूरी अछि, ओ असक छथि... भारद्वाजजीक लेखनीकेँ सक्रिय करबा लेल पंचलीटरा मोबिल लेबऽ लेल घेंटाजोड़ी कयने अशोक आ तारानन्द वियोगी नचिकेता मालिकसँ नेहोरा कऽ रहल छलाह मुदा मुंशी रामलोचन कहि देलथिन जे एक बेर देलियनि (मोहन भारद्वाजकेँ प्रबोध सम्मान चयन समितिमे रहितो प्रबोध सम्मान लेबा/ देबाकेँ लक्ष्य करैत) तँ उत्फाल मचि गेल छल आब देबनि तँ मिथिलो दर्शन लोककेँ नहि करा सकबैक।.. जीवकान्तक जोगीरा आ अमरक विरहाक मिक्सर होयत, भीमनाथक गुलगुल्ला आ रामदेवक वाइप्रोडक्टक लीला होयत आ होयत पन्ना-इन्दिरा-नीता-सुशीला आ वीणाक झंकार.. मन्त्रेश्वरजीक बाँहि पकड़ल- फरब-फुलायब। मुदा सख-सेहन्ता नहि पूरल। .. नर इन्द्र लग गेलहुँ .. मुदा ओ तँ आर किदन निकललाह।... हुनका हीरा-पन्नासँ फुरसतिए नहि। .. ई अग्निपुष्प थिक, एकरेसँ शृंगार करू.. कुणाल, सुकान्त आ साकेतानन्द.. ओ सभ समलैंगिक छथि.. विदितजी.... ओ तँ स्वयं रसिया छथि। प्रवासीजी संग संध्यावंदन करताह, ठकुराइन संग युगलबंदी करताह...'।
पाहुन इन्द्रकान्त झा.. झाजी वीरेन्द्र.. तार नेपालक उपराष्ट्रपतिसँ सोझे सोझ जुड़ल.. पं. योगानन्द झा.. वैद्यनाथ मिश्र, गणेश झा.. हमर मान-मर्दन करैत छथि..
बच्चा ठाकुरक नेतृत्वमे सुरेन्द्रनाथ, केदार कानन, रमेश चिचिआइत...फेर अजित (आजाद) बाजय लगलाह- .. जतऽ होइ ततहिसँ एस.एम.एस. कऽ एहि सरकारक ओहिना मदति करियनि जेना राजमोहन झा आ प्रेमशंकर सिंहकेँ एस.एम.एस. क बलपर सरकारक दर्जा दैत रहलियनि।
३
'करिया कक्काक कोरामिन'
बुद्धिक बखारीक वर्गीकरण
मात्र दू गोत्र (भारद्वाज-रमण) पाँजिक लेखक छोड़ि कऽ, कारण ई मैथिलीक पैथिलॉजिस्ट श्रेणीमे अबैत छथि।
'लीव इन रिलेशन'सँ जनमल सुन्नर नेना
पटनाक विख्यात समितिक विषपिपड़ी पी.आर.ओ. साहित्यकार एहू समारोहमे शामिल भऽ नेपाली साहित्यकार-समाज संग तेहन ने राजनीति कयलनि जे क्षुब्ध भऽ ओ लोकनि बटुआमे आनल 'नेरू' (नेपाली रुपया) सहयोग राशि ओहिना आपस अपना संगे लऽ गेलाह।
'सरकार'क लिंग परीक्षण
मैथिलक एक पुरुषवेश धारीकेँ अपन 'सरकार' (विनोद कुमार झा केँ लक्ष्य करैत) बनौलह मुदा एक्कोटा काज ओ पुरुषवला कऽ सकलथुन। कहियो आचार्य अरिष्टनेमीक बहिकिरनी बनि दिन कटलनि तँ आब एकटा संघमे द्रोपदी बनि सौभाग्यवती बनल छथुन।
व्यंग्य लिखबाक व्योंत
आचार्य अरिष्टनेमीक चर्च एतहु भेल अछि।
लुटन... आचार्य अरिष्टनेमी (चन्द्र नाथ मिश्र 'अमर') क दरबारी बनि मंच सभक तिरपेच्छन कयलह।...
कोरामे नेना, नगरमे सोर
'ई गोलैसिये ने छै हौ जे पुरना सरकार ठकैत-ठकैत सत्ता रूपी गाछसँ तुबि कऽ नीचाँ खसि पड़ल मुदा भेद नहि खोललक आ आब देखह जे नवको सरकार वैह धुन गाबि रहल अछि।
पुरस्कार विज्ञानक फलाफल
योगानन्द चुटकी लैत बजलाह- 'अहाँ डाक्टर साहेबसँ पोथी विमोचन करेबै आ मिश्रटोलाक श्रीमान् आ हुनकर ओझाजीक वर्चस्व स्वीकार नहि करबैक तँ गाछसँ सेव नीचे मुँहे किए खसैत छैक से कोना बुझबै।'...
वीणा-वादनक अभ्यासक संगहि 'इदं रसे, इदं गुद्दे'क सम्बोधनसँ मिश्रजी आ ओझाजीकेँ प्रसन्न करबाक प्रयास करथु...
अपन मंतव्य editorial.staff.videha@gmail.com पर पठाउ।


text:
बाढ़ि पीड़ित सभक मांग पूरा नही भेला पर मुख्यमंत्री केँ कार्यक्रमक विरोध करबाक लेल कैल्हि बुध दिन सरायगढ़-भपटियाही प्रखंड प्रमुख केर आवास पर सैकड़ों बाढ़ि पीड़ित सभ आंदोलन केर रूप-रेखा तैयार केलनि। प्रखंड प्रमुख केर अध्यक्षता मे भेल बैठक मे बाढ़ि पीड़ित सभ कहलनि कि एहि बरख आयल भीषण बाढ़ि सँ बहुत क्षति भेल छल। सरकार नुकसान क' देखैत मुआवजा देबाक बात सेहो केना छल। ओनाकि, सरकारी हुक्म केर एखन धरी पालन नहि भेल आओर एखन धरी लोग सभकेँ बाढ़ि राहत केर राशि नहि भेटल अछि जाहिसँ ग्रामीण सभ बहुत परेशान अछि।
बाढ़ि पीड़ित सभ स्थानीय प्रशासन क' चेतावनी दैत कहलक कि अगर 4 जनवरी धरी बाढ़ि पीड़ित सभक खाता मे बाढ़ि राहत केर राशि नहि आयल तेँ ओ सभ सूबे के मुखिया नीतीश कुमार केर विरोध मे कोनो कसर नहि छोड़ता। गौरतलब अछि कि आगामी 5 जनवरी क' मुख्यमंत्री नीतीश कुमार विकास समीक्षा यात्रा केर दौरान सुपौल पहुंचे बला छथि। जता नीतीश कुमार कोसी प्रमंडल केँ अधिकारी सभक संग विकास काजक समीक्षा करता।


text:
मैथिली कविता संग्रह 'पराती जकां' केर कवि 'विद्यानंद झा' केर एकल काव्यपाठ मे साहित्य प्रेमी लोकनिक नीक जुटान भेल. काव्यपाठ कलकत्ताक विद्यापति विद्यामंदिर मे आयोजित भेल छल.
प्रख्यात साहित्यिक रामलोचन ठाकुर केर अध्यक्षता मे आयोजित कार्यक्रम मे महानगरक कविता प्रेमी लोकनिक संगहि श्याम दरिहरे (पटना) सेहो उपस्थित छलाह.
कार्यक्रम मे कवि केर माय, पत्नी, पुत्री सेहो उपस्थित छलीह जे विशेष कहल गेल. हिनका लोकनिक उपस्थिति बहुत आह्लादक आ संदेशपरक रहल. कवि बिनय भूषण काव्य पाठ सं पहिने 'विद्यानंद झा' पर अपन बात रखलनि.
आईआईएम मे अध्यापन केनिहार विद्यानंद झा लगभग साढ़े तीन दशक सं कविता लिखैत छथि. कार्यक्रम मे ई अपन मौलिक मैथिली कविता सहित अनुदित कविता सभ सेहो पढ़लनि. जाहि मे सं किछु कविता बेस लोकप्रिय रहल मे सं छल.
मिथिला सांस्कृतिक परिषद् द्वारा आयोजित एहि कार्यक्रम केर संचालन मिथिलेश कुमार झा केलनि. ज्ञात हो जे परिषद् एहि सं पहिने कवि लक्ष्मण झा 'सागर' केर एकल काव्यपाठ आयोजित केने छल.
रिपोर्ट : मिथिमीडिया ब्यूरो | फोटो : दयाशंकर मिश्र
रिपोर्ट : मिथिमीडिया ब्यूरो | फोटो : दयाशंकर मिश्र
Tags: साहित्य हालचाल : एहिपार


text:
अल ऐन
अल ऐन (अरबी: العين, al-ʿayn, शाब्दिक अर्थ वसन्त), एकर हरपनाक कारण गार्डन शहर सेहो कहै , संयुक्त अरब इमिरेट्सक सबसँ पैग भित्री शहर, जे (दुबई, अबु धाबी आ शारजाह पछ) चौथा सबसँ पैग, आ अबु धाबी इमरातक दोसर सबसँ पैग शहर छी । सन् २०१३ क जनगणना अनुसार अल ऐनक जनसंख्या ६५०,००० रहल छल ।[१] ई, राजधानी, अबु धाबीक लगभग १६० किलोमिटर (९९ माइल) आ दुबईक लगभग १२० किलोमिटर (७५ माइल) दक्षिणमे स्थित अछि ।[२] अल ऐन संयुक्त अरब इमिरेट्सक संस्थापक शेख जायद बिन सुल्तान अल नहयनक जन्मस्थान छी आ इमराती नागरिकसभक उच्चतम अनुपात (३०.८)% अछि ।[३]
इतिहास[सम्पादन करी]
ऐतिहासिक रूपमे अल ऐनके तावाम या अल बुरेमी ओएसिस (मरुभूमिक एक उर्वरा ठाउँ जत् पानी पावैत अछि) कऽ एक भाग मानैत अछि । अल-ऐन मे ४,००० वर्षसँ पहिल सँ मानव बसोबास भेल पावैत अछि, जत् पुरातत्व स्थलसभ अल-हिली आ जाबेल हफीत मे मानव वस्तीसभ देखिएल पावैत अछि । ओएसिससँ आधुनिक समय तक प्रारम्भिक खेतीक लेल पानी प्रदान केलक ।
भूगोल[सम्पादन करी]
अल ऐन अबु धाबी इमरातक पूर्व आ दुबईक दक्षिणमे आ अबु धाबी क पूर्वी क्षेत्रमे स्थित अछि । अबु धाबी इमरातक पूर्वी क्षेत्रमे लगभग १३,१०० वर्ग किलोमिटर (५,१०० वर्ग माइल) क्षेत्रफल परैत अछि ।
ओएसिस[सम्पादन करी]
अल ऐनक ओएसिससभके ओसभक फालाज (भूमिगत सिंचाई) प्रणालीक लेल चिनैत अछि जे बोरहोलसँ पानी खेतीपाति आ खजूरक लेल प्रयोग करैत अछि । फालाज सिंचाई एक हजारौं पुरान प्रणाली छी जुन हजारौं वर्ष पहिल सेहो ओमान संयुक्त अरब इमिरेट्स, चीन, ईरान आ अन्य देशसभमे आरो व्यापक रूपमे प्रयोग करैत अछि ।
विश्व सम्पदा क्षेत्र[सम्पादन करी]
अल ऐन संयुक्त अरब इमिरेट्सक विश्व सम्पदा क्षेत्र छी । ई क्षेत्रके युनेस्को सन २०११ मे विश्व सम्पदा क्षेत्र घोषणा कएल गेल छल । अल ऐनक साथ हफित, हिली, विदा बिन साउद आ ओएसिस सांस्कृतिक क्षेत्रसभ सेहो विश्व सम्पदा क्षेत्रमे परैत अछि ।[४]
जलवायु[सम्पादन करी]
अल ऐनमे गर्मी जलवायु अछि । घमाएल -नील आकाश वर्षभर आशा कैर सकैत अछि । जुन सँ सितम्बर महिना तक सामान्यतया अत्यन्त गर्मी आ आर्द्र होएत अछि । एहि समयमे अधिकतम ३८ डिग्री सेल्सियस (१०० डिग्री फारेनहाइट) तापमान होएत अछि । नवम्बरसँ मार्च तक मध्यम तापमानमे हल्का ठण्डा माैसम होएत अछि । ई अवधिक कुछ दिनमे घना कुहिरो सेहो देखैत अछि । औसतमे , जनवरी, वर्षक सबसँ जाड महिना छी आ अगस्तमे सबसँ बढी गर्मी होएत । सबसँ जाड महिना बाहक एकर औसत मौसम १८.८ डिग्री सेल्सियस (६५.८ डिग्री फरेनहाइट) रहल अछि ।
चित्रावली[सम्पादन करी]
सन्दर्भ सामग्रीसभ[सम्पादन करी]
- ↑ अहमद, अनवाद (४ नोभेम्बर २०१४), "अबु धाबीक जनसंख्या आठ वर्षमे दोब्बर", अन्तिम पहुँच २ नवम्बर २०१७।
- ↑ "Statistical Report 2014 - 4th Issue.pdf", अन्तिम पहुँच ११ नोभेम्बर २०१७।
- ↑ "Population of Al Ain", अन्तिम पहुँच ११ नोभेम्बर २०१७।
- ↑ "Cultural Sites of Al Ain (Hafit, Hili, Bidaa Bint Saud and Oases Areas)", अन्तिम पहुँच ११ नोभेम्बर २०१७।
- ↑ "Climate Robot: Al Ain Intl. Airport (262m)", अन्तिम पहुँच १८ फेब्रुअरी २०१६।
बाह्य जडीसभ[सम्पादन करी]
- अल ऐन नगरपालिका
- अल ऐन वन्यजन्तु आरक्ष र रिसोर्ट
- अल ऐन वन्यजन्तु आरक्ष र रिसोर्ट । रेगिस्तानको वन्यजन्तु र निवासहरू संरक्षण
- अल ऐन वन्यजन्तु आरक्ष र रिसोर्ट । विस्तार परियोजना
- अल ऐन:मरुभूमिमा ओएसिस


text:
साक्षात्कारः कलासंपन्न बालीवुड कलाकार तथा लाफ्टर शो हिरो ‘गोविन्द पाठक’ सँ
हालहि मुम्बई मे संपन्न अन्तर्राष्ट्रीय मैथिली सम्मेलनक ऐतिहासिक मंच पर प्रस्तुत कलासंपन्न मैथिल कलाकार – अभिनेता गोविन्द पाठक केर हास्य सँ उपस्थित दसों हजार मैथिल जनमानस सँ आनन्दविभोर भऽ गेल छलाह। श्री पाठक केर कलाकारी केर चर्चा चौतर्फा चलि रहल अछि। एहि बीच हिनका संग व्हाट्सअप पर भेंट भेल। अत्यन्त स्पष्ट बोली आर मीठ मैथिली केँ सजाकय बाजनिहार पाठक जी प्रथम अभिवादन ‘जय भगबती’ कहि केँ करैत छथि। आगाँ परिचय-पाती भेलाक बाद वृहत् बातचीत सेहो भेल। गोविन्दजी संग परिचय आ वार्ताक अंश हम एतहु मैथिली जिन्दाबाद केर पाठक लेल राखि रहल छी। गर्व करैत छी जे हमरा लोकनिक मिथिलाक माटि-पानि मे संस्कार कतेक नीक सँ फलित-फूलित होएत अछि। एकर एकटा मिसाल छथि गोविन्द पाठक।
हमः गोविन्दजी! अहाँक विषय मे मित्र सब सँ सुनने रही। अपने एकटा हास्य कलाकार केर रूप मे बड नीक प्रस्तुति सब देने रही अन्तर्राष्ट्रीय मैथिली सम्मेलन – मुम्बई मे। कि हम वैह गोविन्दजी सँ बात कय रहल छी न?
गोविन्द पाठकः हँ-हँ! हम गोविन्द पाठक। सहिये कहि रहल छी।
हमः गोविन्दजी! मुम्बई मे कलाकारिताक संग आर कि करैत छी?
गोविन्द पाठकः हम मुख्य रूप सँ सिनेमा मे काज करैत छी। बालिवुड मे अपन एकटा स्थान बना सकल छी। यैह हमर मुख्य परिचय भेल।
हमः बहुत नीक लागल! कोन-कोन भाषाक सिनेमा मे काज कएलहुँ एखन धरि?
गोविन्द पाठकः तीन भाषा मे – मैथिली, भोजपुरी, हिन्दी।
हमः अपन किछु सिनेमा आ भूमिका पर प्रकाश देल जाउ।
गोविन्द पाठकः मैथिली मे छूटत नहि प्रेमक रंग, एहि मे खलनायक केर भूमिका मे काज केलहुँ। तहिना मैथिलीक दोसर फिल्म जे आब रिलीज होमयवला अछि, मिथिला मखान प्राइवेट लिमिटेड, एहि मे अभिनेताक मामाक भूमिका मे शुरु सँ अन्तक क्लाइमेक्स दृश्य धरि उपस्थित छी। आशा करैत छी जे हमर अभिनय मिथिलाक दर्शक केँ नीक लगतैन।
हमः कतेक वर्ष सँ बालिवुड मे अभिनय क्षेत्र मे काज कय रहल छी गोविन्दजी?
गोविन्द पाठकः लगभग ८ साल सँ बालिवुड मे काज कय रहल छी।
हमः ओना अभिनय क्षेत्र मे अहाँक प्रवेश कहिया आ कोना भेल? अभिनय क्षेत्रक यात्रा पर पाठक लेल किछु बताउ।
गोविन्द पाठकः मूल रूप सँ हम समस्तीपुर जिलाक करियन गाम सँ छी। मुदा जन्म आ लालन-पालन जमशेदपुर मे भेल। एतहि रेलवे हाई स्कूल मे अध्ययन करैत समय अभिनय क्षेत्र मे प्रवेश करबाक अवसर भेटल। बाद मे बहुप्रतिभामुखी लल्लन प्रसाद ठाकुर द्वारा स्थापित मिथिलाक्षर नाट्य संस्था सँ जुड़लहुँ आर ओत्तहि मैथिली रंगकर्म मे १९८६ सँ २००७ धरिक कइएक प्रस्तुति मे सहभागी बनलहुँ। सौभाग्यशाली मानैत छी अपना केँ जे एहेन महत्वपूर्ण स्रष्टा आ संस्था सबहक सान्निध्य मे अपना केँ कलासंपन्न बनेबाक अवसर भेटल।
हमः अपन आरो उपलब्धि सब पर किछु प्रकाश देल जाउ।
गोविन्द पाठकः हमर अभिनयक बड पैघ इतिहास अछि। लेकिन स्क्रीन पर सबसँ पहिने एकटा मैथिली धारावाहिक जे डीडी बिहार पर प्रदर्शित भेल, एहि ‘नैन न तिरपित भेल’ सँ हमर जीवनक सपना स्क्रीन पर देखाय से सच भेल अछि। एकर प्रदर्शन २००६ मे भेल छल। एहि मे हम एकटा घरेलू नौकर ‘लखना’ केर भूमिका मे देखायल छलहुँ। तेकर बाद हम ‘द ग्रेट इंडियन लाफ्टर चैलेन्ज’ केर सीजन ४ मे प्रतिभागी बनिकय अपन प्रतिभा सँ बड पैघ दर्शकवर्ग मे पहुँचलहुँ। तहिना महुआ चैनेल पर प्रदर्शित हँसीके अखाड़ा – भोजपुरी लाफ्टर शो मे एकटा गैर भोजपुरी भाषाक रहलाक बादो फर्स्ट रनर अप केर खिताब जीतलहुँ। आब तऽ कोनो एहेन चैनेल बाकी नहि अछि जाहि पर हमर प्रतिभाक प्रदर्शन नहि भऽ चुकल अछि, आर कलाक सम्मान सँ हम सम्मानित नहि भेल होइ एहेन कोनो मंच नहि अछि।
हमः मैथिली रंगकर्म मे सफलताक अध्याय फेर हिन्दी सिनेमा मे कतय तक लऽ गेल?
गोविन्द पाठकः भाषा कोनो हो, रंगकर्म एहेन विधा अछि जे बस अभिनयक गुर सिखबैत अछि। अभिनय कएनिहार लेल भाषा कतहु सँ बार नहि। पहिने कहि देने छी, गैर भोजपुरी रहितो महुआ चैनल केर लाफ्टर शो मे रनर अप खिताब भेटल। तहिना हिन्दी सिनेमा मे सेहो हमर कला केँ स्वीकार कैल गेल। हम ‘आइ मी और मैं’ मे जौन अब्राहम संग एकटा सहयोगी अभिनेताक भूमिका मे काज केने छी। महेश भट्ट निर्देशित ‘सिटी लाइट्स’ मे – साजिद नाडियाडवालाक ‘हिरोपंथी’ मे – यशराज के ‘किल दिल’ मे – हाले रिलीज भेल ‘गुड्डू की गन’ मे कुनाल खेमूक संग काज केलहुँ। आबयवला – मुरारी द मैड जेन्टलमैन मे मुख्य खलनायक तांत्रिक केर भूमिका मे छी। एकर अलावे सेहो एक-दु टा आरो नीक सिनेमा मे भूमिका भेटल अछि। आशा करैत छी जे ई दौड़ निरंतर बनल रहत।
हमः बहुत नीक कहलहुँ। भाषाक बंधन कोनो कलाकार लेल कतहु नहि रहैछ। मुम्बई मे कलाकार केर जीवन कला मात्र पर निर्भर करैत कतेक सहज – कतेक दुर्लभ अछि? कि कहब पाठक केँ?
गोविन्द पाठकः आत्मविश्वास-आत्मदक्षता आर पात्र केर अनुकूल अभिनय करबाक सामर्थ्यक संग भाग्य केर साथ भेटब बालीवुड मे बहुत जरुरी होइछ। अन्यथा एतय संघर्ष तऽ जे से जीवन सेहो कठिन, दुर्गम आ दुरूह अछि। सदिखन अपन आत्मविश्वास बढेबाक लेल पहिने पूरा कुशल प्रदर्शन पर ध्यान देला सँ स्वतः आर सब किछु क्रमशः भेटैत छैक। हम अपन अनुभव किछु एहि तरहें कहब
धन्यवाद गोविन्द जी! आशा करैत छी जे अहाँक अनुभव मैथिली जिन्दाबाद केर पाठक केँ लाभान्वित करतैन। फेर अपने संग वृहत् चर्चा करबाक अवसर भेटत ताहि आशाक संग – अलविदा!
हरिः हरः!!
गोविन्द पाठक जी केर एक विशेष शो, युट्युब पर हम सब एतय देखि रहल छी। एहि मे हिनक ओजस्वी प्रस्तुति पर शत्रुघन सिन्हा द्वारा खुलिकय प्रशंसा करैत मिथिलांचल आर बिहार केर नाम रौशन करबाक भरपूर आशीर्वाद सेहो देल गेल अछि।
हरिः हरः!!


text:
ज्ञात हो जे महिषी सहरसा सँ प्रारंभ नेपाल भूकंप राहत अभियान पर मैथिल अभियानी तथा स्वतंत्र पत्रकार अमित आनन्द आइ राजविराज सँ संध्याक समय काठमांडू लेल मिथिलाक अनुपम डेगक संस्थापक निराजन झा संग निकैल चुकल छथि। आइ प्रथम दिनक यात्रा मे मैदानी भूभागक विभिन्न बाजार मे रुकैत ओहि ठाम भूकंपक प्रभावक निरीक्षण आ रिपोर्ट तैयार करैत प्रथम रात्रिक पड़ाव पहाड़ी क्षेत्र सिन्धुली बाजार मे ठहरला अछि। भारत सँ राहत अभियानक जायजा लेल निकलल स्वतंत्र पत्रकार आ राहत हेतु स्वयंसेवाक भावना सँ बढि रहला अमित आनन्दक टोलीकेँ सिन्धुलीक जनमानस भव्य स्वागत केलक। भारत प्रति सौहार्द्रक प्रदर्शन करैत प्रधानमंत्री मोदीक खूब प्रशंसा करैत आम नेपाली जनमानस अभियानी लोकनिकेँ खूब धन्यवाद ज्ञापन कयलक। हिनका लोकनिक वास हेतु एकटा सुन्दर सनक होटल संगम मे इन्तजाम कय भरपूर आतिथ्य-आनन्द सँ नेपाली भोजनक रसास्वादन करबैत भिनसरे काठमांडू तरफ प्रस्थान करबाक अनुरोध सेहो केलक। सिन्धुली बाजार मे भूकम्पक कंपन टा महसूस कैल गेल, एतय कोनो तरहक जान-मालक क्षति नहि भेल अछि।
मैथिली जिन्दाबाद संग बात करैत अमित आनन्द जानकारी देलनि जे काल्हि कोनो बेर मे काठमांडु सँ आगाँक समाचार विस्तार सँ बतेता। आइ कनेक मौसमक खराबीक कारणे आगाँ जाय सँ परहेज करय पड़लनि। आइ भरि दिन पहाड़ी क्षेत्र मे खूब पाइन पड़ल जाहि मे यात्री लोकनि सेहो भीजि जेबाक बात कहलनि। ई यात्रा एडवेन्चरस होयत आ कोनो प्रकारक खतरा सँ माँ उग्रतारा रक्षा करती – किछु एहि तरहक दृढप्रतिज्ञाक संग अभियान पर ओ सब आगाँ बढि रहला अछि। खबैड़ इहो भेटल अछि जे पानिक कारणे आइ राहत कार्य मे सेहो काफी दिक्कतक सामना करय पड़लनि काठमांडु मे। संगहि नेपालक जनमानस द्वारा भारतीय मिडियाक वाहवाही आ भारत सरकारक वाहवाही सँ नेपाल मे किछु राजनीतिक वातावरण सेहो बनय लागल अछि ताहि तरहक समाचार भेटल अछि।
एहि ठामक मिडियाकेँ भारतीय मिडियाक सौहार्द्रता प्रति कृतज्ञताक बदला यदा-कदा भारतीय सेना आ मिडिया द्वारा केवल भारतीय जनता प्रति राहत पहुँचेबाक समाचार प्रकाशित कैल गेल अछि। संगहि काठमांडु एयरपोर्ट पर आन देशक राहत नहि पहुँचय देबाक आ भारतीय सेनाक हस्तक्षेपक बात सेहो कैल गेल अछि। लेकिन ई सब मात्र आम जनमानस मे नेपाली मिडिया आ राजनीतिकर्मी प्रति नकारात्मकता सँ उपजल एकटा पूर्वाग्रही राजनीतिक वातावरण टा मानल जा सकैत अछि। आम पीड़ित जनता तक गाम-गाम आ भीतर धरि राहत पहुँचय एहि लेल भारतीय मिडिया द्वारा भरपूर प्रयास कैल जा रहल अछि। आब इन्तजार करू मैथिली जिन्दाबाद पर श्री अमित आनन्द द्वारा पठायल जायवला विस्तृत समाचार केँ।


text:
— कृति नारायण झा।
रामायण में अयोध्या सँ जूङल अनेकानेक प्रसंग अछि जकर वर्णन बृहद रूप सँ कयल गेल अछि। बालकाण्ड आ अयोध्याकांड केर घटना मूलतः अयोध्याक पृष्टभूमि में लिखाएल अछि। आजुक प्रसंग मे हम रामायण के नायक अथवा नायिका के नहिं अपितु सहनायिका केर धूल धूसरित प्रसंग केर चर्चा करय जा रहल छी जकरा विषय में संयोग सँ रामायण में बेसी स्थान नहिं भेटल छैक अथवा हमरा सभक मानस पटल में हुनक चरित्र के यथोचित स्थान नहिं भेटल छैन्ह ।हमर इशारा राजा जनक जी केर छोट बेटी आ भाई लक्ष्मण केर पत्नी उर्मिला दिस अछि। भगवान श्री राम जखन १४ वर्ष के वनवास लेल सीता आ लक्ष्मण के संग अयोध्या सँ प्रस्थान करय लगलाह आ लक्षमण अपन माँ सुमित्रा सँ वन जयवाक आदेश लऽ लेने छलाह मुदा जखन ओ उर्मिला के कक्ष में जा रहल छलाह तऽ मोन अत्यन्त विचलित छलैन्ह जे उर्मिला के कोना कहवैन जे भाई संगे १४ साल के लेल वन जा रहल छी। उर्मिला रोकवाक प्रयास नहिं करैथि अथवा संग जयवाक जिद नहि करय लागथि जे सीता बहिन जखन अपन पति के संग जा रहल छैथि तखन हम कियए नहिं जा सकैत छी? तरह तरह के विचार लक्षमण के मोन मे आबि रहल छलैन्ह। यएह सोचैत सोचैत उर्मिला के कक्ष में प्रवेश करैत छैथि आ देखैत छैथि जे उर्मिला एकटा आरती के थारी लऽ कऽ ठाढ़ छैथि आ कहैत छैथि जे अहाँ चिंता जुनि करू। प्रभु के सेवा लेल वन जाऊ। हम अहाँ के नहि रोकब। हमरा दुआरे अहाँ के कोनो दिक्कत नहिं होअय तेँ हम अहाँ संग जयवाक जिद सेहो नहि करब। लक्षमण आश्चर्यचकित भऽ गेलाह। ओ सोचय लगलाह जे वास्तव मे पत्नी के यएह धर्म होइत छैक जे पति कोनो संकोच में पङैथि ताहि सँ पहिले पत्नी हुनक मोनक बात बुझि पति के संकोच सँ बाहर निकालि देथि। पत्नी के प्रेम आ त्याग देखि लक्षमण कानय लागल छलाह। उर्मिला एकटा दीप जरेलैन्ह आ विनती करैत छैथि जे हमर आशा के दीपक के कहियो नहिं मिझाए । लक्षमण वन जाइत छैथि आ उर्मिला १४ वर्ष धरि तपस्विनी बनि कठोर तपस्या करैत छैथि। ओमहर वन मे भाई आ भौजी के सेवा में लक्षमण एक क्षण के लेल अपन आँखि नहिं बन्द करैत छैथि आ एम्हर उर्मिला अपन महल के द्वार एक क्षण के लेल बन्द नहिं करैत छैथि। भरि भरि राति जागि कऽ दीप के नहिं मिझाए दैत छैथि। मेघनाद सँ युद्ध करवाक समय लक्षमण जी के शक्तिवाण लगैत छैन्ह, हनुमान जी संजीवनी आनय जाइत छैथि आ अयवाक काल भरत के वाण सँ आहत होइत छैथि। हनुमानजी सभटा वृतांत सुनवैत छैथि। लक्षमण के मुर्छित भेनाइ जखन कौशल्या सुनैत छैथि तऽ ओ हनुमान जी सँ कहैत छथिन्ह जे लक्ष्मण के विना राम अयोध्या में पेएर नहिं राखैथि। सुमित्रा कहैत छथि जे राम सँ कहवैन कोनो बात नहिं। एखन शत्रुघ्न बचल छैथि, हम हुनको पठा देवैन। हमर दुनू पुत्र रामक सेवा के लेल जन्म लेने छैथि। हनुमानजी ई सभ सुनि कऽ कानय लगैत छैथि। एकाएक उर्मिला के एकाएक शांति देखि हनुमान जी पूछैत छैथि जे अहाँक पति के प्राण संकट में अछि। सूर्योदय भेला पर सूर्यकूलक एकटा दीप मिझा जाएत। उर्मिला उत्तर दैत छैथि जे हमर दीप के कोनो संकट नहिं अछि। ओ नहि मिझा सकैत अछि। जहाँ धरि सूर्योदय के बात छैक तऽ सूर्योदय तखने होयत जखन अहाँ बूटी लऽ कऽ ओतय पहुँचब। अहीं कहलहुँ अछि जे हमर पति के प्रभु श्रीराम अपन कोरा में लऽ कऽ बैसल छैथि। जे योगेश्वर राम के कोरा में बैसल होइथ हुनका काल कोना छूवि सकैत अछि? हमर पति के हरेक साँस में राम छैन्ह। शरीर आ आत्मा में राम छैन्ह। शक्ति हमर पति के लागल छैन्ह आ दर्द राम के भऽ रहल छैन्ह। वास्तव में सूर्य के उदय तखने होइत अछि जखन लक्ष्मण के संजीवनी बूटी पियाओल जाइत छैन्ह । एक पतिव्रता तपस्विनी के तप सामने ठाढ भऽ जाइत अछि जे अयोध्या में बैसल एक तपस्विनी के पतिव्रता रूपी वाण सँ मेघनाद केर आतंक के अंत होइत अछि। रामराज्य केर स्थापना एहने एहन प्रेम त्याग वलिदान आ समर्पण के आधार पर भेल अछि । जय सियाराम 🙏


text:
सुदूरपश्चिममे थप ४१ जनहनमे कोरोना पुष्टि
धनगढी, ५ सावन । सुदूरपश्चिममे आज ४१ जनहनमे कोरोना पुष्टि हुइल बा । स्वास्थ्य तथा जनसंख्या मन्त्रालयके अनुसार डडेल्धुरा ओ धनगढीमे हुइल परीक्षणमे ४१ जनहनमे कोरोना पुष्टि हुइल हो ।
मन्त्रालयके प्रवक्ता डाक्टर जागेश्वर गौतम डडेल्धुरामे हुइल परीक्षणमे डोटीके ४० जनहनमे संक्रमण पुष्टि हुइल बटैलै । डोटीके शिखर नगरपालिकाका क्वारेन्टाईनमे रहल ४० जनहनमे कोरोना संक्रमण पुष्टि हुइल हो ।
अस्टेक सेती प्रादेशिक अस्पतालमे हुइल परीक्षणमे भर १ जाने किल संक्रमण पुष्टि हुइल बा । प्रादेशिक अस्पतालके सूचना अधिकारी दिलिपकुमार श्रेष्ठ कैलालीके गौरीगंगा नगरपालिका वडा नम्बर ५ के १५ बर्षिया बालिकामे कोरोना पुष्टि हुइल बटैलै ।
आज ४१ जानेमे संक्रमण पुष्टि हुइलसंगे सुदूरपश्चिम प्रदेशमे संक्रमितके संख्या ४ हजार ९५ पुगल स्वास्थ्य तथा जनसंख्या मन्त्रालयके प्रवक्ता डाक्टर गौतम बटैलै । संक्रमण पुष्टि हुइल १ हजार ६ सय ७९ जने चोखाके घर लौटल बाटै कलेसे ८ जनहनके मृत्यु हुइल बा ।
स्वास्थ्य तथा जनसंख्या मन्त्रालयके अनुसार अभिनसम सबसे ढेर कैलालीके ९ सय ७९ जनहनमे संक्रमण पुष्टि हुइल बा । अस्टेक, अछाममे ६ सय ४५, डोटीकमे ६ सय २६, बाजुरामे ६ सय १६ जनहनमे संक्रमण पुष्टि हुइल मन्त्रालय जनैले बा । कञ्चनपुरके ४ सय ६३, डडेल्धुराके २ सय ९७, बैतडीके २ सय ७६, बझाङके १ सय ७३ ओ दार्चुलाके २० जनहनमे संक्रमण पुष्टि हुइल बा ।
सम्बन्धित समाचार


text:
मिथिला के महान सुपुत्र "ललित नारायण मिश्र " के जन्म 02 फ़रवरी 1923 के बिहार के सुपौल जिला के बसुपट्टी गाँव (बलुआ) में भेल छलैन्ह ! पिछड़ल मिथिला के राष्ट्रीय मुख्यधारा के समकक्ष लाबय के हुनकर प्रयास के बराबरी अखन धरि कियो नहि कअ सकल ! छात्र जीवन में राजनीति में प्रवेश केलक बाद 1945-48 में पटना विश्वविद्यालय स अर्थशास्त्र में एमए केलाह और 1950 में अखिल भारतीय कांग्रेस समिति के सदस्य बनला सअ हुनका राष्ट्रीय पहचान भेटल !
सर्वसम्मति स 1972 में कांग्रेस कार्य समिति के सदस्य चुनल गेलाह ! अप्पन राजनितिक जीवन काल में संसदीय सचिव, योजना, श्रम आ रोजगार (1957-1960) मंत्रालय आदि में कार्यरत रहला और 1973 सअ 1975 तक भारत के रेलमंत्री छलाह । विदेश व्यापार मंत्री के रूप में , बाढ़ नियंत्रण एवं कोशी योजना में पश्चिमी नहर के निर्माण के लेल नेपाल-भारत समझौता करेलैथ।
मिथिला चित्रकला (मधुबनी पेंटिंग) के देश-विदेश में प्रचारित कअ प्रतिष्ठा दियाबय में हुनकर प्रमुख योगदान रहल ! रेल मंत्री के रूप में मिथिलांचल के 36 रेल योजना के सर्वेक्षण के स्वीकृति देलैथ जाहि में पिछड़ल क्षेत्र झंझारपुर-लौकहा रेललाइन, भपटियाही से फारबिसगंज रेललाइन आदि छल ! आजुक "वैशाली एक्सप्रेस ", 'जयंती जनता' के नाम सअ मिथिला के गौरवान्वित करैत छल ! अपन मातृभाषा मैथिली सअ हुनकर अगाध प्रेम के परिणाम छल जे 1963-64 में मैथिली के 'साहित्य अकादमी' में भारतीय भाषा सबहक सूची में सम्मिलित कायल गेल। 3 जनवरी 1975 के समस्तीपुर बम-विस्फोट कांड में हुनकर मृत्यु भअ गेलैन्ह ।


text:
ओतहि, बताओल जे रहल अछि कि एहि दौरान कैको लोग घायल भेल अछि। ओनाकि पुलिस केर सक्रियताक कारण सँ नीतीश कुमार ओता सँ सुरक्षित निकालल गेला। दरअसल, नीतीश कुमार विकास यात्रा केर दौरान बक्सर के नंदर गाम पहुंचल छला। ओतहि किछु लोग हुनका दलित बस्ती मे आने चाहैत रहथिन। एहि बात ल'केँ लोग सभमें विवाद भ' गेल। ओहिक बाद दू गुट आपस मे भिड़ गेल और मुख्यमंत्री केँ काफिला पर पत्थरबाजी क' देलक।
अपने क' बता दी कि नीतीश कुमार आय शुक्रक भोर समीक्षाक लेल नंदर गाम पहुंचल छला। स्थानीय लोग सभक आरोप अछि कि गाम मे सात निश्चय केर तहत करबाओल जे रहल कोनो भी काज एहिठाम नहि भेल अछि। ऐहिक बाद नीतीश कुमार ओता सँ हरियाणा फार्म पर सभाक लेल रवाना भ' गेला।


text:
घाना
घाना गणराज्य पश्चिम अफ्रीकामे स्थित एक देश छी। एकर सीमा पश्चिममे आइभोरी कोस्ट, उत्तरमे बुर्किना फासो, पूर्वमे टोगो आ दक्षिणमे गिनी कऽ खाडी सँ मिलैत अछी । घाना शब्द क अर्थ "लडाकू " होएत अछि।
गोल्ड कोस्ट १९५७ मे यूनाइटेड किंगडम सँ स्वतन्त्रता हासिल करै वाला पहिल उप सहारा अफ्रीकी राष्ट्र बनल । प्राचीन साम्राज्य घाना, जेकर विस्तार एक समय पूरे पश्चिम अफ्रीकामे छल , नाम पर नया देशक नाम घाना रखाल गेल । घाना अनेक अन्तरराष्ट्रीय संगठनका सदस्य छी, जहिमे राष्ट्रमंडल, पश्चिम अफ्रीकी राज्य क आर्थिक सामुदायिक, अफ्रीकी सङ्घ आ संयुक्त राष्ट्र शामिल अछि।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- घाना आधिकारिक वेबसाइट
- घाना की संसद आधिकारिक साइट
- संस्कृति पर राष्ट्रीय आयोग आधिकारिक साइट
- चीफ ऑफ राज्य और मंत्रिमंडल के सदस्य


text:
1 जून 2022। मैथिली जिन्दाबाद!!
विज्ञान कें मैथिली मे जन-जन धरि पहुँचेबाक लेल विज्ञान प्रसार कएलक सीएम साइंस कॉलेज संग करार
नई दिल्ली। आम जन धरि ओकर भाषा मे विज्ञानक गप कें पहुँचेबाक हेतु संकल्पित ‘विज्ञान प्रसार’ मैथिली भाषा मे तेज गति सँ व्यापक काज करए लेल दरभंगाक प्रसिद्ध सीएम साइंस कॉलेज संग करार कएलक अछि। विज्ञान प्रसारक स्कोपक अंतर्गत बुधदिन राजधानीक टेक्नोलॉजी भवन मे मैथिली कोर कमिटीक बैसार संपन्न भेल। एहि बैसारक पश्चात् विज्ञान प्रसारक निदेशक डॉ. नकुल पाराशर आ सीएम साइंस कॉलेजक प्राचार्य डॉ. दिलीप चौधरी एमओयू पर हस्ताक्षर कएलनि। एहि करारक बाद मैथिली मे निरंतर प्रकाशित भए रहल पत्रिका ‘विज्ञान रत्नाकर’ संगहि पुस्तक प्रकाशन, ऑडियो-वीडियो निर्माण आ मिथिलाक प्रत्येक विद्यालय धरि मैथिली मे विज्ञानक प्रचार-प्रसार कें गति प्रदान कएल जाएत।
करार पर हस्ताक्षर कएलाक पश्चात् विज्ञान प्रसारक निदेशक डॉ. नकुल पाराशर कहलनि, “स्कोपक अंतर्गत हम सभ अनेक भारतीय भाषा मे काज कए रहल छी। विगत डेढ़ साल सँ मैथिली मे किछु काज भए रहल अछि। आइ कोर कमिटीक सहमति सँ सीएम साइंस कॉलेज संग करार संपन्न भेल अछि। हम सभ अगिला एक वित्तीय वर्ष लेल रोडमैप तैयार कएलहुँ अछि। हमर सभक प्रयास अछि जे प्रत्येक मैथिली भाषी धरि विज्ञानक गप हुनक भाषा मे पहुँचाबी। एहि लेल हमरा सभ लग समर्पित टीम अछि।“
सीएम साइंस कॉलेज, दरभंगाक प्राचार्य डॉ. दिलीप चौधरी कहलनि, “हमरा सभक लेल ई गौरवक गप अछि जे केंद्रीय विज्ञान आ प्रौद्योगिकी मंत्रालयक स्वायत्त संस्था विज्ञान प्रसार हमरा सभ कें ई महत्वपूर्ण जिम्मेदारी देलक अछि। ई हमर कॉलेज संगहि मिथिला लेल गौरवक गप अछि। हम सभ विज्ञान प्रसार संग मिलि कए विज्ञानक क्षेत्र मे महत्वपूर्ण काज करब।“
एहि सँ पूर्व देशक जानल-मानल वैज्ञानिक डॉ. प्रभात रंजनक अध्यक्षता मे मैथिली कोर कमिटीक बैसार संपन्न भेल। अपन अनेक अनुभव कें साझा करैत डॉ. प्रभात रंजन मैथिली मे कएल जा रहल काजक प्रशंसा आ आगामी काज लेल निर्देशित कएलनि। ओ एहि गप पर बल देलनि जे विज्ञान प्रसार गांव-गांव धरि विज्ञानक पहुँच लेल नीक काज कए रहल अछि, एहि लेल मैथिली कोर कमिटीक सदस्य कें सक्रियता संग काज करए पड़त। विज्ञान प्रसारक वैज्ञानिक डॉ. कपिल त्रिपाठी अपन वक्तव्य मे एकर प्रचार-प्रसार मे विपनेटक भूमिका कें रेखांकित कएलनि।
कोर कमिटीक बैठक मे दिल्ली विश्वविद्यालयक प्रो. इन्द्रकांत सिंह, प्रो. रूबी मिश्रा, रांची विश्वविद्यालयक डॉ. आनंद कुमार ठाकुर, विज्ञान प्रसारक मानवर्धन कंठ, आलोक कुमार, डॉ. प्रकाश झा, सुभाष चंद्र, संजीव सिन्हा, रौशन झा, सीएम सांइस कॉलेजक डॉ. सुजीत कुमार चौधरी आ डॉ. सत्येंद्र कुमार झा उपस्थित छलाह। सभ केओ आगामी एक साल मे विज्ञान प्रसार लेल मैथिली मे की सभ काज कएल जा सकैत अछि, एहि संबंध मे विचार-विमर्श कएलनि।


text:
मिथिला मे पावनि-त्योहार के खास महत्व अछि. मिथिलाक पावनि-त्योहार मे खास अछि जुड़शीतल, चौठचंद्र, कोजगरा, सामा चकेवा आओर मधुश्रावणी.
जूड़शीतल के दिन मां-दादी-काकी सभ माथ पर जल डालि जूड़ाबैत
छथीह... आशीर्वाद दैत छथीह. एहि दिन गोसाउन घर मे भगवती के आगां जौ, सतुआ, आमक टिकुला चढ़ाएल जाएत अछि. पूजा-पाठ कs पंडित जी के दान-दक्षिणा सेहो देल जाएत अछि.
भोर मे पूजा-पाठ कs सतुआ खाएल जाएत अछि. फेर होएत अछि कादो-माटि खेलय के क्रम शुरू. कादो-माटि एक तरह सं नैचुरोपैथी के काज करैत अछि.
आजुक दिन तुलसी चौड़ा पर दूटा बांस के सहारे घैल सेहो लटकाएल जाएत अछि. घैल के पेनि मे छेद करि ओहि मे कुश लगा देल जाएत अछि. जेहि सं जल ठोपे-ठोप तुलसी जी पर खसैत रहैत अछि.
मंदिर सभ मे शिवलिंग पर सेहो एहने कएल जाएत अछि. मास दिन एना चलैत रहैत अछि. चौबीसों घंटा घैल सं शिवलिंग पर पानि ठोपे-ठोपे खसैत रहैत अछि. आजुक संक्रांति सं अगिला संक्रांति तक जल चढैत रहैत अछि.
आजुक दिन कढ़ी-बड़ी, सहजनक सब्जी आ आमक चटनी के आनंद लेल जाएत अछि. आमक टिकुला के चटनी आइए सं बननाए शुरू होएत अछि. एक तरहे आई सं एहि सीजन के नवका फसल के खनाय शुरू होएत अछि.
अहां सभ के एक बेर फेर सं जूड़-शीतल... सतुआइन केर शुभकामना.


text:
हाईटेक इंजियरिंग कॉर्पोरेशन केँ सीएमडी संजय औटी कहलनि कि सभ किछु ठीक ठाक रहल तेँ जनवरी 2018 केँ पहिल सप्ताह मे निर्माण काज शुरू भ' जायत। अपने क' बता दी 500 टीसीबी केर क्षमता बला रैयाम चीनी मिल सँ 28 मेगावाट बिजली केर सेहो उत्पादन होयत। ऐहिक संगे संग 60 केएलपी इथेनॉल बनेबाक फैक्ट्री सेहो लगाओल जायत। श्री तिरहुत इंडस्ट्रीज केँ एमडी प्रदीप चौधरी कहलनि कि फैक्ट्री निर्माण करबाक सभ सरकारी प्रक्रिया पूरा क' लेल गेल अछि। दिसम्बर 2018 धरी फैक्ट्री चालू होयबाक उम्मीद अछि।
अपने क' बता दी देश विदेश मे उत्तम किस्म केँ चीनी उत्पादन करबाक लेल मशहूर ई चीनी मिल 1995 मे पूर्णतः बन्द भ' गेल छल। बताओल जे रहल अछि कि पुरनका मॉडल केँ जर्जर मशीन सभक कारण एहि मिल केँ उत्पादन क्षमता बहुत कम भ' गेल छल जाहिक कारण ऐहिके बंद करे पड़ल छल। रैयाम चीनी मिल केर स्थापना 1914 मे भेल छल। 1973 मे राज्य सरकार द्वारा ऐहिक अधिग्रहण कायल गेल छल। मिल बंद होयबाक बाद 2010 मे तत्कालीन एनडीए केर सरकार द्वारा ऐहिके चालू करबाक प्रयास शुरू कायल गेल छल। तत्कालीन ओएस गणपति मिश्र द्वारा 15 अप्रैल 2010 क' रैयाम चीनी मिल केर दौरा कायल गेल छल आओर मिल केँ चाबी कम्पनी क' सौपल गेल छल। ओहि सभय कम्पनी केँ एमडी द्वारा 2011 मे चीनी मिल चालू करबाक घोषणा कायल गेल छल नुदा कोनो कारण बस मिल चालू नहि भेल छल।
अपने क' बता दी रैयाम चीनी मिल क' फेरसँ चालू करेबाक लेल पछिला 2 बरख सँ "मिथिला स्टूडेंट यूनियन (MSU)" द्वारा आंदोलन चलाओल जे रहल छल। एहि आंदोलन केर क्रम मे 28 मई 2017 क' जखन मिथिला स्टूडेंट यूनियन केर सेनानी सभ कृषि मंत्री राधामोहन सिंह के दिल्ली स्थित आवास केर घेराव केना रहथिन तेँ श्री सिंह द्वारा आश्वासन देल गेल छल कि रैयाम चीनी मिल लेल एहि बरख दिसम्बर धरी नीक खबैर भेटत।


text:
Results for विकाश वत्सनाभ
रिपुंजय एखन मैथिली मे टटके अएलाह अछि। दिल्ली विश्वविदयालय सँ इतिहास मे स्नातक तथा परास्नातक बाद एखन शोधार्थिक रूप मे सक्रिय छथि। प्राचीन भ...
Unknown - मई 10, 2017
रिपुंजय ठाकुरक तीन गोट कविता Reviewed by Unknown on मई 10, 2017 Rating:
हू वाज विद्यापति : बदलैत परिवेश सँ उपजैत प्रश्न
मनुष्य जहिया पहिल प्रश्न पुछलक, मानवता तहिये परिपक्व भए गेल छल। प्रश्न पुछबाक आवेगक अभाव भेने समाजक गतिशीलता समाप्त समाप्त होबए लगैत छैक। ...
Unknown - मई 08, 2017
हू वाज विद्यापति : बदलैत परिवेश सँ उपजैत प्रश्न Reviewed by Unknown on मई 08, 2017 Rating: 5
'जेनरेशन गैप' केँ खपैत डेग :अकानल डेग
'जेनरेशन गैप' केँ खपैत डेग :अकानल डेग -विकाश वत्सनाभ अकानल डेग एकटा संवाद अछि जाहि मे परिवर्तन केँ स्वीकार करबाक आग्रह तँ...
Unknown - अप्रैल 11, 2017
'जेनरेशन गैप' केँ खपैत डेग :अकानल डेग Reviewed by Unknown on अप्रैल 11, 2017 Rating: 5
सरल-सहज-सरस -सुबोध: स्मृति शेष
आँखि नोरायल अछि। शोणित हेमाल भ' रहल अछि। लिखू तँ की लिखू ? जे सुनल से कोना लिखू ? मोन पड़ैत छथि सुबोध। आँखि मे संसारक भावुकता समेटन...
बालमुकुन्द - मार्च 08, 2017
सरल-सहज-सरस -सुबोध: स्मृति शेष Reviewed by बालमुकुन्द on मार्च 08, 2017 Rating: 5
सदस्यता लें संदेश ( Atom )


text:
विनीत ठाकुर
पटना। मंदिर भारतक सामाजिक, सांस्कृतिक एकताक प्रकाश स्तंभ क रूपेँ प्राचीन काल से विद्यमान अछि आ अपन भव्यता, शिल्प क लेल विश्वविख्यात अछि। एहि मंदिर सबहक मध्य विहार क राजधानी पटना क समीप हाजीपुर मे कौनहारा घाट पर बनल नेपाली मंदिर काष्ठ कला क अद्भुत नमूना अछि। ई गाँधी सेतु क बाद जडुआ मोड़ से छ किमी दूर हाजीपुर क पश्चिम क्षेत्र मे अवस्थित अछि। मंदिर काठ सँ बनल अछि आ परिसर मे लकड़ी क खम्भा सब पर काम कलाक विभिन्न आसन प्रदर्शित करैत मूर्त्ति सब बनल अछि जे अनायासे खजुराहो, अजंता, एलोरा क मूर्त्ति सबहक स्मरण करबैत अछि।विहार क ई मंदिर काम कला क शिक्षा दैत स्वयं में अद्भुत अछि।
स्थानीय लोक सब एहि मंदिर क महत्व से अवगत नहि छथि परन्तु देशी विदेशी सैलानी सब मंदिर क मंच सौन्दर्य क आनन्द लेबा लेल भारी संख्या मे अबैत छथि। मंदिर मे पूजा पाठ कम होइए।ई भारतीय पुरातत्व विभाग सँ संरक्षित अछि तथापि अगल बगल मे निर्माण भेल छैक। गंगा आ गंडक नदी क संगम पर बनल एहि मंदिर क प्राकृतिक दृश्यावली अत्यन्त मनोरम अछि। एक दिश महाश्मशान मे सतत चिता प्रज्वलित रहैत अछि,लगे मे अछि नारायणी घाट जकरा से आगू एक विशाल कक्ष क मध्य नेपाली मंदिर अवस्थित अछि। मंदिर क वाह्य ऊपरी भाग आ शिखर नेपाल क पशुपतिनाथ मंदिर क अनुकृति थिक। एकर शिल्प अन्य मंदिर से भिन्न अछि।
मंदिर क निर्माण लगभग ५५० वर्ष पूर्व ओतुका राजा अपन साम्राज्य विस्तार आ अन्य राजा सबकेँ अपन अधीन करबाक उपलक्ष मे करौने छलाह।यौन शिक्षा सँ समाज केँ अवगत करेबा लेल बनल ई मंदिर क वास्तुकला पैगोडा शैलीक अछि जे सैलानी सब केँआकर्षित करैत अछि। एहि मंदिर क निर्माण नेपाली कमांडर मातवर सिंह थापा के निदेश मे भेलाक कारणे ई नेपाली मंदिर कहबैछ। मूलतः ई भोला नाथ, शिवजी क मंदिर थिक। काशी प्रसाद जायसवाल शोध संस्थान क अनुसार विहार क उत्तर मुगलकालीन देवालय सब मे ई मंदिर अपन बनाबट आ युग्म मूर्तिसब लेल विश्व प्रसिद्ध अछि।ओना त पर्यटक सालोभरि अबैत छथि परन्तु श्रावण आ कार्तिक मास मे लाखो क संख्या मे अबैत छथि।


text: मधुबनी[प्रकाश कमती]:- स्टूडेंट यूनियन केर सेनानी सभ राजनगर स्थित किलाकेँ पर्यटनस्थल घोषित करबाक लेल राजनगर प्रखण्डमे प्रखंड अध्यक्ष रमेश पासवान केर नेतृत्वमे एकदिवसीय धरना प्रदर्शन कएलक। सेनानी सभ एकजुट भए अहि ऐतिहासिक किलाकेँ पर्यटनस्थल घोषित करबाक हेतु सरकारसँ माँग कएलक। डीएम सहित विधायक केर ज्ञापन सेहो देल गेल। जिलाधिकारी अहि मामला केँ संज्ञानमे लैत राजनगर पर्यटनस्थल केर खबैर सरकार धरि पहुँचेबाक गप कहलनि। ओतहि राजनगर विधायक रामप्रीत पासवान केँ सेनानी सभ उक्त किला पर चलबाक लेल कहलनि जेकरा विधायक सहर्ष मानैत सेनानीक संग ओतहि पहुँचलाह। जेतहि राजनगर अध्यक्ष रमेश पासवान हुनका ज्ञापन देलकैन। विधायक कहलनि जे ओ सरकारसँ अहिमादे दू बेर पहिने सेहो प्रश्न कय चुकल छथि। ओ सदैव अहि मुद्दाक वास्ते प्रयासरत रहैत छथि जे उक्त किला शीघ्र पर्यटनस्थल केँ रूपमे शामिल होई। अध्यक्षता राष्ट्रीय संगठनमंत्री अविनाश भारद्वाज आ समापन जिलाध्यक्ष शशि अजय झा द्वारा कएल गेल। उक्त अवसर पर नगर अध्यक्ष विजय घनश्याम, राष्ट्रीय उपाध्यक्ष सुजीत कुमार यादव, पूर्व राष्ट्रीय अध्यक्ष अनूप कुमार मैथिल, बिहार प्रभारी प्रियरंजन आओर महासचिव प्रवेश झा, प्रवक्ता विजय श्री टुन्ना, सुमित सिंह, मयंक विश्वास, मनीष कुमार, अमनजीत सिंह, अंकित झा संग देवन यादव उपस्थित छलाह।


text:
नंद विलास जीक कथा यात्रा शुरू
मिथिलांचलक कथा साहित्यमें एकटा ध्रुवतारा सन छठकैत नवकथाकारक नाम थीक नंद विलास राय, जे अपन मौलिक प्रथम लघु कथाक ‘सखारी-पेटारी’ संग्रह वर्ष 2013 ईस्वी में पाठकक बीच श्रुति प्रकाशन दिल्ली सँ आनलानि। हुनक दोसरों बिधामे डेग उठल अछि ; परंच कथाकारक रूपे सगर रातिदीप जरय मंच पर कतेको अपन कथाक पाठ केयने छथि। हिनक मैथिली पोथी – छठिकडाला 36 कविताक काव्य संग्रह पल्लवी प्रकाशनसँ 2018 मेँ छपल। तकरबाद ओहिसाल ओतयसँ भरदुतिया 9 टा कथाक संग्रह आ सद्य प्रकाशित मरजादक भोज’ 13 कथाक संग्रह बहरेलैक हन।हिनक एकांकी संचयन ‘बहिनपा’ सेहो प्रकाशित भेल छैक। बहुचर्चित पोथी मरजादक भोज केर विषय में विमर्श कए रहल छी। श्री नन्द विलास जीक मादे वरेण्य साहित्यकार श्री गजेंद्र ठाकुर जी सेहो अपन मत प्रकट करैत कहने छथि-रायजीक कथ्य हुनक अड़ोस-पड़ोस छन्हि। बहुत रास संभावनाके नुकेने रहैत परसल गेल यर्थात कम रूचिगर नय। बेरमा+निर्मलीक पल्लवी प्रकाशन सँ वर्ष 2018 में बहरायल कथाक ई मैथिली पोथी पाठकके अपना कथा माध्यमसँ लगीचमे खिचैत य। सब कथा प्रेरणादायक छै। आधुनिक जीवनक विसंगति, कटुता आ गरीबीक नव फैशनके आँखियेने छैक। अमर-मदनक मैत्री कसौटी पर कसले छै तेँ कृष्ण सुदामाक मित्रता मोन पड़ि जाईछ। दहेज विरोधी कथा दिव्या समाजक मंशा उजागरर केने छैक।
सबसं भीआईपी• गेस्टक रूपमे पत्निक समक्ष जेठभायक प्रति उपजव अपनत्व सँ कथा श्रेष्ठता देखाइतछैक। अपन-जाती जातीव्यवस्थाक कोढ़ पर चोट करैत छैक। इनारक पनिमे कथाकार आदर्शवादी तथ्य परसने छथि। हमर पत्निक मनोरथ हमर लॉटरी निकलल आ टेट्राहीरो गंभीर हास्य व्यंग पर आधारित कॉलेज खेलनिहारक वंशजक पोल खोलैत छैक, जे पाठकके ओतप्रोत करत। चलितर काकाक ब्लड प्रेशर नपनामे कथाकार पूर्णरूपेण समर्थ भेलाह अछि।एहि तरहे कटही सायकिलमे सुखांत दर्शन होयत। पाठकके शिक्षाक अंतिम उद्देश्य हम पापी छी कथा पढैत आ मनन करैत काल पात्रक अहमन्यता प्रकट होयत रहत। ग्रामीण जीवनक बड़पनक कथा अछि-मरजादक भोज, जाहिमे भाषा प्रवाहमयी आ स्वाद जीवंत छैक जे कन्यादानक अवसर पर ग्रामीण संग बरातिक सामूहिक भोजनक व्युतपन ढ़ंगे दूनूठाम सारे – बहनोई आयोजित करैत मरजादित हेवाक चेष्टामे अहंग देखेलनि अछि। रामबाबूक तेसर बेटी भारतीक वियाहमे मरबा पर भोजनक विन्यासक चर्च तँ अछिये जे पोथीक आवरण पृष्ठ पर सचित्र छपल दृश्य तेँ भोजकें पाछु छोड़यमे अगूएलैक; हमरोमोन पनिछाय लागल । पृथक स्वाद सब अन्नपानिक संग-संग कथाक रसगर सुआद पेएबाक लेल अवश्य पढ़ल जय ई मैथिलीक पोथी। अपना दिशसँ इहो कहब होयत जे किमत 250 डूबत नहिँ। 125 पृष्टक एहि पोथिकै पढ़बाक जिबटपन केर चलते कौखन लगीचाय जायत से थाह नहि चलत। जाहि पृष्ठभूमि सँ कथाकार लेखकीय काजमे उतरलाह से अपन बातमे बिस्तर सँ कहि देने छथि , तेँ बेसी किछु कहबाक खगता नहिं बुझाइछ। ओना ई संस्कृति सँ जुटल भारत-नेपाल में धूम मचेने छथि । आगूओ हिनक मेहनत रंग आनत आ पाठक बन्धूवान्धव लेल कोनो नव पोथी लोकार्पित होयत।
लालदेव कामत
लेखक एवं स्वतंत्र पत्रकार
(जिला उपाध्यक्ष ओबीसी मोर्चा झंझारपुर – भाजपा)


text: दड़िभंगा: मैथिली सिनेमा गति पकड़ने जा रहल अछि. विगत किछु वर्ष सं फ़िल्म निर्माण केर स्थिति सृदृढ़ भेल अछि. एहि वेलेंटाइन डे पर मैथिली फ़िल्म 'घोघ मे चाँद' प्रदर्शित होमय जा रहल अछि. उदय राज कृत एहि फ़िल्म मे मैथिली कला क्षेत्र केर नामी कलाकार लोकनि कें देखल जा सकैत अछि. पवन नारायण केर संगीत सं सजल मनोरंजन सं भरपूर पारिवारिक फ़िल्म अछि 'घोघ मे चाँद'. 14 फरवरी कें दड़िभंगा सहित मिथिला क्षेत्र मे ई फ़िल्म प्रदर्शित कयल जायत. ज्ञात हो जे विगत 11 फरवरी कें चंद्रधारी सिंह संग्रहालय, दड़िभंगाक सभागार मे एहि फ़िल्म केर ऑडियो रिलीज भेल अछि. (Report: मिथिमीडिया ब्यूरो)


text:
सितम्बर २९, २०१५. मैथिली जिन्दाबाद!!
सामाजिक संजाल वर्तमान युग मे क्रान्ति आनि रहल अछि, एहि मे कतहु दुइ मत नहि। एहि बेर बिहार केर विधानसभा चुनाव मे फेसबुक, व्हाट्सअप, ट्विटर आदिक भरपूर प्रयोग-उपयोग कैल जा रहल अछि। बिहार मे एखन धरि ३ टा मुख्य गठबंधन या मोर्चा स्पष्ट रूप सँ रण मे देखाय लागल अछि, लेकिन एहि बीच मिथिलावाद केर लुक्खी प्रयास सेहो एहि बेर आम जनमानस मे गणनीय बनि रहल अछि। कारण एक वा अनेक भऽ सकैत छैक। टिकट केर बँटवारा मे कोन गठबंधन सँ के उम्मीदवारी लय सकल ई सबसँ पैघ आर पहिल उपलब्धि भेल। के रुष्ट भेल, के पाला बदललक, केकरा एहि बेरुक चुनाव मे लड़बाके छैक, केकर सपना नेतागिरी लाइन मे केहेन छैक…. बहुत रास फैक्टर्स सँ लोक अपन-अपन रणनीति तय कय रहल अछि। एहि मे पहिल, दोसर, तेसर आ चारिम के संग पाँचम स्वतंत्र यानि निर्दलीय चुनाव लड़बाक अप्सन खुजल छैक सब लेल।
सर्वेक्षण मुताबिक मतदाता एहि बेर बिहार मे परिवर्तन आनय जा रहल अछि। गाम-गाम आ ठाम-ठाम कनियो बुझनुक मतदाता सँ पूछला पर एक्कहि टा जबाब भेटैत छैक जे एहि बेर ‘नमो-नमो’ यानि राजग गठबंधन केँ चुनब। लेकिन एकटा बहुत पैघ वर्ग एहनो छैक जे नमो आ भाजपा केर मतदातावर्ग मे नहि पड़ैत छैक, ताहि हेतु ओकर कहब छैक जे महागठबंधन टा हमरा लोकनिक च्वाइश अछि। तेकर बाद छँटल-छूटल मतदाता मे विभिन्न मुद्दा केर आधार पर तेसर मोर्चा यानि पप्पू यादव केर खोलल पार्टी जाहि मे सब रूसल-फूलल केँ समेटल गेलैक अछि। चारिम मे मिथिलाक्षेत्रक ‘मिथिलावाद’ केर नारा बुलंद कएनिहार किछु दल छैक। अखिल भारतीय मिथिला पार्टी एहि बेर नीक मेहनत केलक अछि। ठाम-ठाम पर नीक उम्मीदवार सब ठाढ केलक अछि। उम्मीद सबकेँ छैक, उम्मीद सँ अभामिपा सेहो अछि। मतदाता मे ध्रुवीकरण जँ नहि हेतैक तऽ निश्चिते एहि बेर दुइ-चारि आ कि दस-बीस सीट पर मिथिलावादीक दावेदारी मजबूती सँ स्थापित हेतैक।
आइ फेसबुक पर देखायल एकटा व्यंग्य – एक झा रूपेश लिखने छथि हिन्दी मे, जेकरा मैथिली मे अनुवाद कय अहाँ पाठकवर्ग लेल एतय राखि रहल छी। हमरा मनन योग्य बुझायल, हलाँकि व्यंग्यशैली मे लिखल छैक, ताहि हेतु एकरा व्यंग्य केर अन्दाज मे लेल गेल अछि। आउ देखी:
झा रूपेश बनगाँव (सहरसा) सँ लिखैत छथि:
“विकल्प केर खोज मे भटैक रहल ब्राह्मण समाज केँ अखिल भारतीय मिथिला पार्टी केर तरफ सँ श्री निर्मल कुमार झा रूपी आब भेट गेला अछि अपन नव नेता।
नव कहबाक तात्पर्य ई बिल्कुल नहि जे नेताजी नव छथि। अपार अनुभव और वोटर केर ‘डॉक्टर’ नाम सँ प्रसिद्ध युवा एवं संघर्षशील निर्मल कुमार झा जटिल समस्या सबकेँ सटीक सुलझेबाक क्रम मे अपने फैँस जेबाक अपूर्व कला सँ संपन्न छथि। ४ बेर विधायक केर चुनाव लैड़ चुकला नेताजी। बनगाँव जेहेन विशाल गामक ४ बेर कृष्णाष्टमी मेला अध्यक्ष सेहो रहि चुकल छथि। हिनक कार्यकुशलता सँ ओतप्रोत ग्रामीण हिनका एहि बेर वोट देबाक वास्ते अंतिम फैसला नहि कय पाबि रहला अछि। ग्रामीण केर मानब छन्हि जे सहरसा विधानसभा क्षेत्र मे मुख्य मुकाबला नेताजी बनाम राजद केर अरुण यादव सँ होयत। जाहि मे वोट केर अधिकता केँ देखैते ग्रामीण वोट केर खास असैर नहि होयत। काल्हि जखन नेताजी सँ पूछल गेल तऽ ओ बतौलनि कि बनगाँव केर वोट हमर जीत मे चारि चाँद लगायत। फेर ओ आलोक रंजन केँ ४था नंबर पर रहबाक बात कहला।
अहाँ सहरसाक तमाम मतदाता सँ अपील करैत छी जे नेताजी पर वोट सँ हो या दीर्घायु होयबाक आशीर्वाद सँ, मुदा अपन दयादृष्टि बनेने रहबाक प्रयास जरुर करब। अरे! वोट कोन छाप पर देबैक से तऽ बतेवे नहि केलहुँ न!! वोट देबाक लेल अपना बूथ पर जाकय क्लियर जानकारी पीठासीन पदाधिकारी सँ पूछिकय ओहि छाप पर हुनका वोट देबनि। कियैक तँ एखनहि किछु दिन पहिने दुइ बेर छाप बदैल चूकल अछि। नारियल सँ आब पेन केर नींब बनि गेल अछि। परिवर्तन संसार केर नियम छैक, ताहि हेतु नेताजी केँ वोट देबा सँ पुर्व अधिकारी सँ छाप पूछि लेब, नेताजी केर स्वस्थ रहब मे ई सहायक होयत। १५ या २० केँ करीब २०० ई-रिक्शाक विशाल जनसमूह केर संग नोमिनेशन होयत। अहाँ अपना गाडी और पैसाक संग सादर आमंत्रित छी। सिंघाड़ा चटनी केर व्य्यवस्था छैक, से शायद आगाँ कहता। “सबहक नारा – नेताजी हमारा”!”
ई तऽ छल झा रूपेश द्वारा देल गेल एकटा अपनहि ग्रामीण उम्मीदवार आ हुनक पार्टी अखिल भारतीय मिथिला पार्टी प्रति व्यंग्य, मुदा निस्तुकी बात यैह छैक जे किछु अही तरहक भावना करीब-करीब सब क्षेत्र मे बनि रहलैक अछि। मिथिलाक्षेत्रक मतदाता मे मिथिलावाद एकटा मजाक छैक, अपन मत केर मूल्य आ तेकरा ओही दलक उम्मीदवार केँ देब मूल्यवान् छैक जे मिथिलाक्षेत्र केँ नाक काटिकय संपूर्ण जनमानस केँ जाति-पाति मे बाँटि युवा सहित संपूर्ण जनशक्ति केँ प्रवास पर जाय रोजी-रोटी कमेबाक लेल बाध्य कय चुकलैक अछि। मैथिली भाषा, साहित्य आ संस्कार केर निलामी कय देल गेलैक। सौंसे क्षेत्रक पर्यटकीय महत्व केँ अपमानित कय मट्टीपलीद कय देल गेलैक। तथापि जनमानस मे अपनहि लोकक मजाक उड़ायब आ अपन स्वराज्य लेल नारा संग आयल दल केर मजाक उड़ायब, यैह तकदीर यथार्थक थिकैक एहि सनातन पौराणिक सभ्यता मिथिला केर। खासकय मैथिल ब्राह्मणजन अन्य ब्राह्मणजन केर कोना व्यंग्य उड़बैत छथि तेकर जियैत-जागैत प्रमाण थिकैक उपरोक्त बात व विचार। नेताजी केर उदाहरण तऽ एकटा अभरल ताहि हेतु एहि ठाम आनल, लेकिन वास्तविक संस्कार आ स्वीकार्यता मिथिलाक हरेक क्षेत्र मे बिल्कुल झा रूपेश व निर्मल नेताजी समान छैक, एहि मे कतहु दुइ मत नहि। एहि जनता केँ न विकास सँ मतलब छैक, न मुद्दा छैक आरो कोनो, बस मुद्दा एकटा जे पटना मे युद्ध छैक गद्दी केर आ ताहि लेल लड़ि रहल अछि दुइ बड़ दल आ गठबंधन जेकरा मे मिथिलाक स्वत्व प्रति संरक्षणक न कोनो सोच, न क्षेत्रीय विकास प्रति कोनो सोच, न कृषि, न सिंचाई, न उद्योग, न स्वास्थ्य न कोनो पूर्वाधारक विकास, न बिजली, न सड़क, न शिक्षा… किछुओ मुद्दा नहि छैक। बस ओ ओकर जाति, ओ ओकर धर्म आ ओ ओकर दल केर चर्चा करैत छैक आ वोट अपन निलाम कय दैत छैक। कोना बनतैक मिथिला?


text:
Mithila Vibhuti Jaykant Mishra
मैथिलीक पुरोधा जयकान्त मिश्र (1922-2009)
मैथिली साहित्यक एकटा बड़ पैघ विद्वान डॉ. जयकांत मिश्र 1982 ई. मे इलाहाबाद विश्वविद्यालयक अंग्रेजी आ आधुनिक यूरोपियन भाषा विभागक प्रोफेसर आ हेड पद सँ सेवानिवृत्त भेल छलाह। तकरा बाद ओ चित्रकूट ग्रामोदय विश्वविद्यालयमे भाषा आ समाज विज्ञानक डीन रूपमे कार्य कएलन्हि।
स्व. मिश्र अखिल भारतीय मैथिली साहित्य समिति, इलाहाबादक अध्यक्ष, गंगानाथ रिसर्च इंस्टीट्यूट, इलाहाबादक अवैतनिक सचिव आ सम्पादक, हिन्दी साहित्य सम्मेलन, प्रयागक प्रबन्ध विभागक संयोजक आ साहित्य अकादमी, नई दिल्लीक मैथिली प्रतिनिधि आ भाषा सम्पादक रहल छलाह।
मैथिली साहित्यक इतिहास, फोक लिटेरेचर ऑफ मिथिला, कीर्तनिया ड्रामा सभक क्रिटिकल एडीशन,लेक्चर्स ऑन थॉमस हार्डी, लेक्चर्स ऑन फोर पोएट्स आ द कॉम्प्लेक्स स्टाइल इन एंगलिश पोएट्री हिनक लिखित किछु ग्रंथ अछि।
हिनकर वृहत मैथिली शब्द कोष मात्र दू खण्ड प्रकाशित भए सकल, जाहिमे देवनागरीक संग मिथिलाक्षर आ फोनेटिक अंग्रेजीमे सेहो मैथिली शब्दक नाम रहए। ई दुनू खण्ड मैथिली शब्दकोष संकलक लोकनिक लेल सर्वदा प्रेरणास्पद रहत। 3 फरबरी 2009 केँ सात बजे साँझमे निधन भ’ गेलन्हि।
मैथिली भाषा-साहित्यक प्रसिद्ध समीक्षक प्रोफेसर डॉ. प्रेमशंकर सिंह जीक उद्गार-
“डॉ. जयकांत मिश्रक मृत्यु मैथिलीक लेल एकटा अपूरणीय क्षति अछि। मैथिलीक लेल हिनकर सेवाक कोनो जोड़ नहि अछि, ग्रियर्सनक बाद ई एकमात्र एहन मैथिली प्रेमी रहथि जे मैथिलीकेँ विश्व-स्तर तक अनलन्हि आ विश्वक सोझाँ अनलन्हि।”


text:
छठि पाबनि सूर्यक उपासना थीक। सूर्यक तिथि सप्तमी थीक। तखनि मिथिला एवं मगधक लोक-परम्परामे छठि पाबनिमे छठी मैया वा छठि परमेसरीसँ सम्बद्ध अनेक गीत आ लोककथा प्रचलित अछि।
सहजहिं ई प्रश्न उछैत छैक जे के थिकीह ई छठि परमेसरी? कोन देवीक उपासना हमरालोकनि छठिमे करैत छी आ हुनकासँ आँग-समाँग आ अरुदा मँगैत छी?
एहि प्रश्नक उत्तर तकबाक प्रयास एतए कएल गेल अछि।
एहि परम्पराक सम्बन्ध भविष्यपुराणक एक कथासँ अछि, जाहिमे कार्तिक मासक षष्ठी तिथिकें कार्तिकेय तथा हुनक माताक पूजाक विधान कएल गेल अछि।
भविष्य-पुराणक उत्तरपर्वक 42म अध्यायमे कहल गेल अछि जे कार्तिकेय एही दिन तारकासुरक वध केलनि। तें एहि तिथिकें “कार्तिकेयक दयिता” कहल जाइत अछि। (दयिता=पत्नी)
।।श्रीकृष्ण उवाच।।
येयं मार्गशिरे मासि षष्ठी भरतसत्तम।।
पुण्या पापहरा धन्या शिवा शान्ता गृहप्रिया।।१।।
निहत्य तारकं षष्ठ्यां गुहस्तारकराजवत्।।
रराज तेन दयिता कार्त्तिकेशस्य सा तिथिः।।
एतए उल्लिखित मार्गशीर्ष मास कें अमान्त मास गणनाक कारणें कार्तितक मास बुझबाक चाही। किएक तँ एही अध्यायमे कार्तिक मासक सेहो वर्णन अछि।
एवं संवत्सरस्यान्ते कार्तिके मासि शोभने।
कार्तिकेयं समभ्यर्च्य वासोभिर्भूषणैः सह।।
एहि सम्पूर्ण अध्यायमे कार्तिकेयक पूजाक विधान अछि। एही संग सूर्यक पूजाक सेहो विधान छैक। तें मिथिलाक वर्षकृत्यमे एकर नाम स्कन्दषष्ठी अथवा विवस्वत्षष्ठी सेहो छैक।
कार्तिकेयक जन्मदिन
एक अन्य कथाक अनुसार कार्तिकेयक जन्म सेहो एही दिन मानल गेल अछि। कार्तिकेयक जन्मक कथाक अनुसार कार्तिकक शुक्ल षष्ठी तिथिकें सरपतक जंगलमे जखनि कार्तिकेय नवजात शिशुक रूपमे कानि रहल छलाह तखनि कृतिका हुनका अपन दूध पिआए जीवन देलनि। कृतिकाक शरीर छह भागमे विभक्त छल (वस्तुतः कृतिका नक्षत्रमे छह ताराक उल्लेख अछि) कार्तिकेय ओहि छबो कृतिकाक दूध पीबाक लेल अपन छह मुँह विकसित कएल आ तें हुनक नाम षड्वदन, षण्मुख आ षडानन भए गेल। जें कि हुनका छबो कृतिका दूध पियौने रहथिन्ह तें कार्तिकेयक नाम षाण्मातुर (छह माए वला) भए गेल।
ई घटना सेहो कार्तिक मासक षष्ठी तिथि कें भेल छल, जकर उपलक्ष्यमे भगवान् कार्तिकेयक जन्मदिनक कृत्य होइत अछि।
कार्तिकक सूर्यक नाम थीक कार्तिकेय
वस्तुतः कार्तिक मासक सूर्यकें सेहो कार्तिकेय कहल जाइत अछि। इएह कार्तिकेय तारकासुरक वध कएलनि। एहि वधक लेल हुनका देवताक सेनाक सेनापति बनाओल गेल। ओहो घटना कार्तिक शुक्ल षष्ठी कें भेल छल। एहि प्रसंग भविष्य पुराणमे कहल गेल अछि जे कार्तिकेय एहि दिन देवसेनाक पति बनलाह। एहि अवसर कें कार्तिकेयक विवाहक दिन सेहो मानि लेल गेल अछि।
ओम्हर कार्तिक शुक्ल सप्तमीकें भिनसरमे सूर्यकें अर्घ्य देबाक विधान सेहो छल। हेमाद्रिक अनुसार प्रत्येक मासमे भगवान् सूर्यक विभिन्न रूपक पूजा कएल जाइत अछि- जेना माघमे वरुण, फाल्गुनमे सूर्य, चैत्रमे अंशुमाली, वैशाखमे धाता, ज्येष्ठमे इन्द्र, आषाढ एवं श्रावण मासमे रवि, भाद्रमे भग, आश्विनमे पर्जन्य, कार्तिकमे त्वष्टा, अग्रहणमे मित्र, पौषमे विष्णुक रूपमे भगवान् सूर्यक पूजा होइत अछि। (हेमाद्रि, व्रतखण्ड, अध्याय ११)।
एहि प्रकारें कार्तिक शुक्ल षष्ठी कार्तिकेयक रूपमे सूर्य आ हुनक माता कृतिकाक पाबनि थीक। कृतिकाक सम्बन्ध छह संख्यासँ अछि ओ कार्तिकेयकें जीवन देनिहारि कहौलनि तें सभ बच्चाक रक्षा केनिहारि देवीक रूपमे प्रतिष्ठित भेलीह। हिनके पूजा साठिक रूपमे बच्चाक जन्मक छठम रातिमे होइत अछि। यैह छठी मैया थिकीह, जनिक गीत सूर्योपासनासँ जुडल। ओही देवीसँ अपन बच्चाक लेल आँग-समाँग आ अरुदा माँगल जाइत अछि।
वस्तुतः छठि परमेसरीक आराधना आ कार्तिक शुक्ल सप्तमीकें सूर्यपूजा दूनू दू पाबनि थीक। छठि परमेसरीक आराधना रातिमे होइत अछि आ स्कन्दक जन्मदिनक अवसर पर हुनक पूजामे सूर्यकें सेहो अर्घ्य देबाक विधान अछि तें ई सभटा घोर-मट्ठा भए वर्तमान छठि पाबनिक स्वरूपमे आएल।


text:
विराटनगर, अक्टुबर ७, २०१५. मैथिली जिन्दाबाद!!
विगत किछु वर्ष सँ मैथिलानी वसुन्धरा झा केर नेतृत्व मे आयोजन कैल जा रहल मैथिल-मधेशी-थारू महिलाक विशेष पूजा-अर्चनाक परिचायक ‘जितिया पर्व समारोह’ धीरे-धीरे विराटनगर जेकरा मोरंग आ पूर्वी नेपालक राजधानी मानल जाएत छैक ताहि ठाम पारंपरिक मिथिला समारोह केर स्थापित पहिचान भेट गेल अछि – ई बात कहलनि जितिया पर्व समारोह २०७२ केर प्रमुख अतिथि वरिष्ठ समाजसेवी एवं बुद्धिजीवी ई. रमाकान्त झा।
निश्चित रूप सँ वसुन्धरा झा एकटा सृजनशील मैथिलानीक रूप मे स्वयं मे एक संस्था रहबाक कला केँ बेर-बेर प्रमाणित करैत रहली अछि। एहि बेरुक समारोह केर आयोजन अत्यन्त बिपरीत आर प्रतिकूल वातावरण मे करबाक चुनौती केँ सामना करैत – मिथिला-मैथिली-मधेशक सांस्कृतिक पहिचान नहि मेटाय देबाक भार उठेली। पूर्ण रूप सँ असगर नेतृत्वक बागडोर अपना हाथ मे लैत घर-गृहस्थी आ धिया-पुताक पोषण-संभारण करैत ओ जाहि तरहें ‘मुण्डे-मुण्डे-मतिर्भिन्ना’ आ ‘खण्डी बुद्धि’ लेल प्रसिद्ध मैथिल परिवारक महिला, पुरुष, समाजसेवी आदि केँ संङोरैत काज करैत छथि, ई हुनकर कर्मठता आ प्रतिबद्धता केँ सेहो प्रमाणित करैत अछि। एहि बेरका आयोजन लेल दुनू प्राणी दिन-राति खटैत अन्ततोगत्वा एकटा भव्य समारोह केर आयोजन पूर्व परिचित स्थान महेन्द्र मोरंग कैम्पस केर प्रांगण मे, दसों हजार मैथिल केर उपस्थिति मे संपन्न केलनि। विराटनगर मैथिल समाज लेल ई एकटा विशेष गर्व केर परिचायक कार्यक्रम भेल, यैह चर्चा सब तैर कैल जा रहल अछि।
पैछला शनि दिन यानि ३ अक्टुबर संपन्न एहि भव्य समारोह केर उद्घाटनग दीप प्रज्ज्वल करैत प्रमुख अतिथि ई. रमाकान्त झा द्वारा कैल गेल छल। तहिना एहि विशिष्ट समारोह मे विशिष्ट अतिथिक रूप मे सहायक प्रमुख जिला अधिकारी प्रदीप कँडेल केर संग प्रसिद्ध उद्योगपति-समाजसेवी ताराचन्द खेतान एवं मानव अधिकारकर्मी संजू साह केर उपस्थिति छल। आभा अनुपमा समान महिला अधिकारकर्मी, प्रेम सोनम समान कलाप्रेमीक संग आरो बहुत रास अतिथि लोकनिक संग ई आयोजन पूर्ववत् भव्यताक संग आयोजित कैल गेल छल।
सुप्रसिद्ध गायक विरेन्द्र झा केर मधुर आवाज मे गोसाउनि गीत ‘जय जय भैरवि’ सँ सांस्कृतिक कार्यक्रम केर शुरुआत कैल गेल छल। मैथिली कला व मिथिलाक लोक संस्कृति केर आजन्म सेवा कएनिहार सुप्रसिद्ध नृत्य निर्देशक स्व. चतुर्भुज आशावादी द्वारा स्थापित लोकप्रिय संस्था ‘भानु कला केन्द्र’ केर कलाकार सब द्वारा झिझिया, नट-नटिन आदि लोकनृत्य प्रस्तुत कैल गेल छल। मैथिली लोकगीत ‘एहि ठिना टिकुली हेरा गेलय दैया गै’ पर सेहो एकटा अत्यन्त रोमांचक-मनोरंजक नृत्य केर प्रस्तुति भेल जेकर सराहना हजारों दर्शक जोरदार थोपड़ी आ युवा-युवती द्वारा मैदान मे मंचकेँ संग दैत नृत्य करैत कैल गेल छल।
देव समाजक कला-संस्कृति प्रतिष्ठान – विराटनगर केर सेहो मंचीय प्रस्तुति मे सहभागिता छल। एहि प्रतिष्ठानक कलाकार द्वारा विभिन्न मैथिली गीत पर नृत्य केर प्रस्तुति समावेश कैल गेल छल कार्यक्रम मे। तहिना मैथिली संचार केर सुपरिचित नाम श्रीमती राधा मंडल केर अध्यक्षता मे संचालित मैथिली सांस्कृतिक मंच – विराटनगर केर कलाकार लोकनि द्वारा हास्य-प्रहसन केर प्रस्तुति कैल गेल छल। संपूर्ण कार्यक्रम केर संचालन सेहो स्वयं राधा मंडल आ संङोर नाटकक लेखक तथा मिनाप-जनकपुर कलाकार प्रकाश प्रेमी द्वारा भेल।
एहि गरिमामय कार्यक्रम मे मैथिली पत्रकारिता सँ जुड़ल अनेको पत्रकार स्रष्टा लोकनि केँ सम्मानित सेहो कैल गेल छल। सम्मानित पत्रकार समाज मे मकालू टेलिविजन सँ नविन कर्ण, हिन्दुस्तान केर जोगबनी प्रतिनिधि वरुण मिश्र, उज्यालो दैनिक केर जितेन्द्र ठाकुर, कान्तिपुर राष्ट्रीय दैनिक केर अबधेश झा, नागरिक – पूर्वेली केर संपादक अजित तिवारी आर नागरिक एफ एम केर निर्देशक अरविन्द मेहता शामिल छलाह। तहिना मैथिल महिला समाज केर उत्थान मे निरंतर योगदान देनिहारि मैथिलानी वंदना चौधरी, रिंकी झा, माफी झा, संझा यादव, सरिता झा, राधा मंडल तथा मीना झा केँ सम्मानित कैल गेल।
आयोजक समिति केर सक्रिय सदस्या लोकनि द्वारा प्रत्यक्ष सांस्कृतिक कार्यक्रम केर प्रस्तुति सेहो दर्शक लोकनि द्वारा खूब प्रशंसित भेल। स्वागत गीत रिंकी झा तथा रंजना झा द्वारा प्रस्तुत कैल गेल। मैथिली लोकगीत संग प्रीति झा मंच पर प्रस्तुति देलीह। ममता रानी आ दयारानी आमात्य द्वारा मैथिल पिछड़ावर्ग महिला समाज केर सांस्कृतिक झाँकी सहित नगर परिक्रमा करैत कार्यक्रम मे सहभागिता एहि बेरुक कार्यक्रमक एकटा खास विलक्षण प्रस्तुतिक रूप मे गानल गेल।
सांस्कृतिक कार्यक्रमक संग महिला मे घरैया लूरि केँ प्रोत्साहित करबाक लेल पेन्टिंग सँ लैत सिक्की कला आदिक संवर्धन-संरक्षण हेतु सेहो निरन्तर प्रयास होइत रहल अछि। एहि बेर सकुन्तला साह केर नेतृत्व मे सिक्की सँ बनल समान मौनी, पौती, दीप-स्टैन्ड, आदि केर प्रदर्शनी कैल गेल छल। श्रीमती साह द्वारा एहि कला केँ प्रशिक्षण नव पीढी मे करबाक सेहो वचनबद्धता प्रकट कैल गेल छल।
वृहत् मधेसी नागरिक समाज केर केन्द्रीय अध्यक्ष सूर्यनाथ सिंह द्वारा कार्यक्रमक संयोजन केर भरपूर प्रशंसा कैल गेल आ मधेसी-उत्पीडित-पिछड़ल समाज केरर उत्थान मे एहि तरहक कार्यक्रम बड पैघ योगदान देत ताहि तरहक विश्वास सेहो प्रकट कैल गेल छल। संपूर्ण कार्यक्रम मे संगीत संयोजन राजेश राय केर टोली द्वारा तथा सांस्कृतिक मंचक संयोजन राधा मंडल द्वारा कैल गेल छल।
कार्यक्रमक संयोजिकाक संग अध्यक्षता स्वयं वसुन्धरा झा द्वारा कैल गेल। मैथिली जिन्दाबाद सँ बात करैत ओ समस्त सहयोगी समाज प्रति धन्यवाद ज्ञापन करैत अत्यन्त कम समय मे अत्यधिक सहयोग तथा प्रोत्साहन लेल श्रीमती राजलक्ष्मी गोल्छा, ताराचन्द खेतान, दीनबन्धु गोयल, पवन शारडा, वैष्णवी पुस्तक भंडार केर आनन्द पाण्डे, पूनम देव तथा ई. प्रेमचन्द्र झा केँ विशेष धन्यवाद ज्ञापन केलीह।
आगामी समय मे सेहो एहि कार्यक्रमक महत्व एतबे गणनीय होएबाक पूर्ण आशा संपूर्ण विराटनगर समाज द्वारा राखल जा रहल अछि।


text: पटना। भारतीय विशिष्ट पहचान प्राधिकरण (यूआईडीएआई) क अध्यक्ष नंदन नीलेकणी कहला जे देश क आधा आबादी कए अगिला साढ़े पांच साल क भीतर विशिष्ट पहचान पत्र भेट जाइत। पटना मे पत्रकार स चर्चा करैत ओ कहला जे 60 करोड़ लोक कए इ विशिष्ट पहचान पत्र द दैल जाइत। मुख्यमंत्री क आमंत्रण पर पटना आएल नीलेकणी कहला जे 16 अंक क नंबर वाला पहचान पत्र बिहार क लोक कए सेहो 18 माह क बाद भेटय लागत। बिहार क प्रशासन मे सूचना और प्रौद्योगिकी क बेहतर इस्तेमाल पर संतोष व्यक्त करैत प्रसिद्ध कंपनी इंफोसिस क सह-संस्थापक नीलेकणी कहला जे बिहार मे उचित तरीका स प्रशासन मे सूचना एवं तकनीक क इस्तेमाल कैल जा रहल अछि। ओ बिहार मे चलादल जा रहल ई- शक्ति कार्ड योजना पर प्रसन्नता व्यक्त करैत कहला जे सरकार द्वारा उठाउल गेल इ एकटा महत्वपूर्ण कदम अछि। एहि स पूर्व नीलेकणी मुख्यमंत्री नीतीश कुमार स भेंट करि सूचना एवं प्रौद्योगिकी स जुड़ल विषय पर प्रगति क जानकारी लेलथि। नीलेकणी राज्य क वरिष्ठ अधिकारी क संग बैठक करि कई महत्वपूर्ण जानकारी लेलथि आ अपनी दिस स किछु सुझाव देलथि।


text:
सहरसा। 05 दिसम्बर। लक्ष्मीनाथ सेवा मिशन केर तत्वावधान म' संतशिरोमणि बाबा लक्ष्मीनाथ गोसाई केँ जन्मोत्सव केर सुअवसर पर बनगाँव स्थित बाबजी कुटी सँ दुपहर 2 बजे सरबा सद्भावना यात्रा क' सदर एसडीओ जहांगीर आलम झंडा देखा रवाना केलन्हि। इ सद्भावना यात्रा बाबा लक्ष्मीनाथ केँ कर्मभूमि बनगाँव बाबाजी कुटी सँ रवाना भ' बाबा लक्ष्मीनाथ केँ जन्मभूमि परसरमा कुटी सांझ 05:30 बजे पहुँचल। जता 1001 दीप प्रज्वलित करि भजन कीर्तन केर भव्य आयोजन कायल गेल।
संतशिरोमणि बाबा लक्ष्मीनाथ गोसाई केर मूल जन्म तिथि विवाह पंचमी अछि। एहि बेर विवाह पंचमी केर सुअवसर पर बनगाँव, चैनपुर आदि गामक युवा लोकनि द्वारा सरबा सद्भावना यात्रा निकालल गेल। एहि मौका पर एसडीओ जहांगीर आलम, जिप सदस्य धीरेंद्र यादव, मुखिया पति भगवान जी झा, सद्भावना यात्रा के संयोजक राहुल झा ,बिल्टू, रवि शंकर झा, सोनू खां, दीपनारायण ठाकुर, नारायण झा ,सहित सैंकड़ों लोग उपस्थित छलाह।
आय 'गोस्वामी लक्ष्मीनाथ स्मृति पर्व समारोह' मनाओल जायत
प्रति वर्ष 5 दिसम्बर क' बाबाजी कुटी बनगाँव केँ प्रांगण म' गोस्वामी लक्ष्मीनाथ स्मृति पर्व समारोह मनाओल जायत अछि। एहि लेल पूरा बाबाजी कुटी प्रांगण क' खास तौर पर सजाओल गेल अछि। हर बरख समारोह केँ उद्घाटन जिला केँ कुनू विशिष्ठ व्यक्ति या पधाधिकारी केर द्वारा कायल जायत अछि। तदुपरांत बहुत रास बुद्धिजीवि सभ द्वारा संतशिरोमणि बाबा लक्ष्मीनाथ गोसाई केर जीवनी, काज, समाजसेवा आदि पर चर्चा कायल जायत अछि। ओहिक बाद मिथिलाक शीर्ष कलाकार लोकनि द्वारा सांकृतिक कार्यक्रम केर आयोजन कायल जायत अछि।
प्राप्त सूचनाक मुताबिक समारोह लेल बाबाजी कुटी बनगाँव केर प्रांगण म' संत खियाली खाँ बंगला पर भव्य स्टेज बनाओल गेल अछि, जाहि स्टेज पर स्थानीय कलाकार सभ द्वारा आय भोरे सँ कीर्तन भजन कायल जे रहल अछि। गोस्वामी लक्ष्मीनाथ स्मृति पर्व समारोह एहि स्टेज पर आय सांझ 4 बजे सँ मनाओल जायत, जाहि लेल बाबा केँ श्रद्धालु लोकनि भोरे सँ एकत्रित भ' रहल छैथ।


text:
स्वाध्याय
– प्रवीण नारायण चौधरी
रामचरितमानस मोती
श्री भगवान् केर प्राकट्य और बाललीलाक आनन्द
१. योग, लग्न, ग्रह, दिन आ तिथि सब अनुकूल भ’ गेल। जड़ आ चेतन सब हर्ष सँ भरि गेल। कियैक त श्रीराम केर जन्म सुखक मूल थिक। पवित्र चैत के महीना छल, नवमी तिथि छल। शुक्ल पक्ष और भगवान के प्रिय अभिजित् मुहूर्त छल। दुपहरियाक समय छल। नहिये बेसी जाड़ छल आ न गरमी छल। ओ पवित्र समय सब लोक केँ शांति दयवला छल। शीतल, मंद और सुगंधित हवा चलि रहल छल। देवता सब हर्षित छलथि आ संत लोकनिक मोन मे अत्यधिक जिज्ञासा भरल छलन्हि। वन फूलायल छल। पर्वतक समूह मणि सँ जगमगा रहल छल आर सब नदी अमृतक धारा बहा रहल छल।
२. जखन ब्रह्माजी भगवानक प्रकट हेबाक समय बुझलनि त अपना सहित सब देवता लोकनि विमान सजा-सजाकय चलि देलाह। निर्मल आकाश देवता लोकनिक समूह सँ भरि गेल। गंधर्व केर दल गुणक गान करय लगलाह। और सुन्दर अंजलि मे सजा-सजाकर पुष्प बरसाबय लगलाह। आकाश मे घमाघम नगाड़ा बाजय लागल। नाग, मुनि और देवता स्तुति करय लगलाह आर बहुतो तरहें अपन-अपन सेवा उपहार भेंट करय लगलाह।
३. देवता लोकनिक समूह विनती कय केँ अपन-अपन लोक मे चलि गेलाह। समस्त लोक केँ शांति देनिहार जगदाधार प्रभु प्रकट भेलथि।
छन्द :
भए प्रगट कृपाला दीनदयाला कौसल्या हितकारी।
हरषित महतारी मुनि मन हारी अद्भुत रूप बिचारी॥
लोचन अभिरामा तनु घनस्यामा निज आयुध भुजचारी।
भूषन बनमाला नयन बिसाला सोभासिंधु खरारी॥१॥
कह दुइ कर जोरी अस्तुति तोरी केहि बिधि करौं अनंता।
माया गुन ग्यानातीत अमाना बेद पुरान भनंता॥
करुना सुख सागर सब गुन आगर जेहि गावहिं श्रुति संता।
सो मम हित लागी जन अनुरागी भयउ प्रगट श्रीकंता॥२॥
ब्रह्मांड निकाया निर्मित माया रोम रोम प्रति बेद कहै।
मम उर सो बासी यह उपहासी सुनत धीर मति थिर न रहै॥
उपजा जब ग्याना प्रभु मुसुकाना चरित बहुत बिधि कीन्ह चहै।
कहि कथा सुहाई मातु बुझाई जेहि प्रकार सुत प्रेम लहै॥३॥
माता पुनि बोली सो मति डोली तजहु तात यह रूपा।
कीजै सिसुलीला अति प्रियसीला यह सुख परम अनूपा॥
सुनि बचन सुजाना रोदन ठाना होइ बालक सुरभूपा।
यह चरित जे गावहिं हरिपद पावहिं ते न परहिं भवकूपा॥४॥
दोहा :
बिप्र धेनु सुर संत हित लीन्ह मनुज अवतार।
निज इच्छा निर्मित तनु माया गुन गो पार॥१९२॥
दीन पर दया करनिहार, कौसल्याजीक हितकारी कृपालु प्रभु प्रकट भेलाह। मुनि लोकनिक मन केँ हरयवला अद्भुत रूप केर विचार कय केँ माता हर्ष सँ भरि गेलीह। नेत्र केँ आनंद दयवला मेघ केर समान श्याम शरीर छलन्हि, चारू भुजा मे अपन खास आयुध धारण कएने रहथि, दिव्य आभूषण और वनमाला पहिरने रहथि, बड़का-बड़का आँखि छलन्हि। एहि तरहें शोभाक समुद्र तथा खर राक्षस केँ मारयवला भगवान प्रकट भेलाह।
दुनू हाथ जोड़िकय माता कहय लगलीह – हे अनंत! हम कोन तरहें अहाँक स्तुति करू। वेद और पुराण अहाँ केँ माया, गुण और ज्ञान सँ परे आ परिमाण रहित बतबैत अछि। श्रुति सब मे आ सन्त लोकनि दया और सुखक समुद्र, सब गुणका धाम कहिकय जिनकर गान करैत छथि, वैह भक्त लोकनि केँ प्रेम करयवला लक्ष्मीपति भगवान हमर कल्याण लेल प्रकट भेला अछि।
वेद कहैत अछि जे अहाँक प्रत्येक रोम मे मायाक रचल गेल अनेकों ब्रह्माण्ड केर समूह भरल अछि। से अपने हमर गर्भ मे रहलहुँ – ई हँसीक बात सुनला पर धीर विवेकी पुरुष केर बुद्धि सेहो स्थिर नहि रहैछ, विचलित भ’ जाइत अछि। जखन माता केँ ज्ञान उत्पन्न भेलनि, तखन प्रभु मुस्कुरेलाह। ओ बहुतो तरहक चरित्र करय चाहैत छथि। तेँ ओ पूर्व जन्मक सुन्दर कथा कहिकय माता केँ बुझेलनि, जाहि सँ हुनका पुत्र केर वात्सल्य प्रेम प्राप्त होइन्ह, भगवानक प्रति पुत्र भाव भ’ जाइन्ह।
माता केर ओ बुद्धि बदलि गेलनि, तखन ओ बजलीह – हे तात! ई रूप छोड़िकय अत्यन्त प्रिय बाललीला करू, हमरा लेल ई सुख परम अनुपम होयत। माताक ई वचन सुनिकय देवता लोकनिक स्वामी सुजान भगवान बालक रूप बनिकय कानब शुरू कय देलनि। तुलसीदासजी कहैत छथि – जे एहि चरित्र केर गान करैत अछि, ओ श्री हरि केर पद पबैत अछि आर फेर संसार रूपी कूप मे नहि खसैत अछि।
४. ब्राह्मण, गो, देवता और सन्तक लेल भगवान मनुष्य केर अवतार लेलनि। ओ अज्ञानमयी, मलिना माया और ओकर गुण सत्, रज, तम आ बाहरी तथा भीतरी इन्द्रिय सँ परे अछि। हुनक दिव्य शरीर अपन इच्छा सँ मात्र बनल अछि, कोनो कर्म बंधन सँ परवश भ’ कय त्रिगुणात्मक भौतिक पदार्थ केर द्वारा नहि।
५. जन्म उपरान्त बच्चाक कनबाक अति प्रिय ध्वनि सुनिकय सब रानी उतावली भ’ दौड़िकय आबि गेलीह। दासी लोकनि हर्षित भ’ जहाँ-तहाँ दौड़य लगलीह। सारा पुरवासी आनन्द मे मग्न भ’ गेल। राजा दशरथजी पुत्र केर जन्म कान सँ सुनिकय मानू ब्रह्मानंद मे समा गेलाह। मन मे अतिशय प्रेम अछि, शरीर पुलकित भ’ गेल। आनंद मे अधीर भेल बुद्धि केँ धीरज दयकय आर प्रेम मे शिथिल भेल शरीर केँ सम्हारिकय ओ उठय चाहैत छथि। जिनकर नाम सुनला सँ मात्र कल्याण होइत अछि से प्रभु हमर घर अयलाह अछि। ई सोचिकय राजाक मन परम आनंद सँ पूर्ण भ’ गेलनि। ओ बाजावला केँ बजाकय कहलनि जे बाजा बजाउ।
६. गुरु वशिष्ठजीक पास बुलावा गेलनि। ओ ब्राह्मण लोकनि केँ संग लेने राजद्वार पर एलाह। ओ जाय केँ अनुपम बालक केँ देखलनि, जे रूप केर राशि रहथि आर जिनकर गुण कहला सँ समाप्त नहि होयत।
७. फेर राजा द्वारा नांदीमुख श्राद्ध करैत सब जातकर्म-संस्कार आदि कयल गेल आर ब्राह्मण लोकनि केँ सोना, गो, वस्त्र और मणि आदिक दान देल गेल। ध्वजा, पताका और तोरण सँ नगर छारल गेल। जाहि तरहें ओ सजायल गेल तेकर त वर्णने नहि भ’ सकैत अछि। आकाश सँ फूल केर वर्षा भ’ रहल अछि, सब कियो ब्रह्मानंद मे मग्न अछि। स्त्रीगण झुंड के झुंड मिलिकय चलि देलीह। स्वाभाविक श्रृंगार कयनहिये ओ सब उठि दौड़लीह। सोनाक कलश लय कय आर थारी मे मंगल द्रव्य भरिकय गबैत ओ सब राजद्वार मे प्रवेश करैत छथि। ओ सब आरती कय केँ निछावर करैत छथि आ बेर-बेर बच्चाक पैर पर खसैत छथि। मागध, सूत, वन्दीजन और गवैया रघुकुल केर स्वामीक पवित्र गुण सभक गान करैत छथि। राजा सब गोटे केँ भरपूर दान देलनि। जे पबैत अछि सेहो नहि रखैत अछि, अर्थात ओहो सब लुटा देलक। नगर केर सब गलीक बीच-बीच मे कस्तूरी, चंदन और केसर बँटा रहल छल। घर-घर मंगलमय बधावा बाजय लागल कियैक त शोभाक मूल भगवान प्रकट भेला अछि। नगरक स्त्री-पुरुष लोकनि झुंडक झुंड जहाँ-तहाँ आनंदमग्न भ’ रहल छथि।
८. कैकेयी और सुमित्रा – ईहो लोकनि सुन्दर पुत्र लोकनि केँ जन्म देलनि। ओहि सुख, सम्पत्ति, समय और समाज केर वर्णन सरस्वती और सर्प केर राजा शेषजी सेहो नहि कय सकैत छथि।
९. अवधपुरी एहि प्रकार सुशोभित भ रहल अछि मानू रात्रि प्रभु सँ भेटय आयल हो और सूर्य केँ देखिकय मानू मन मे सकुचा गेल हो, लेकिन तैयो मोन मे विचार कय केँ मानू जेना साँझ बनिकय रहि गेल हो। अगर केर धूपक बहुतो रास धुआँ मानू (संध्याक) अंधकार हो आर जे अबीर उड़ि रहल अछि से ओकर लालिमा हो। महल मे जे मणिक समूह अछि से मानू तारागण थिक। राजमहल केर जे कलश अचि, वैह मानू श्रेष्ठ चन्द्रमा थिक। राजभवन मे जे अति कोमल वाणी सँ वेदध्वनि भ’ रहल अछि ओ मानू समय सँ मिलि गेल चिड़ै-चुनमुनीक चहचहाहट थिक। ई कौतुक देखिकय सूर्य सेहो अपन चालि बिसरि गेलाह। एक महीना धरि हुनका जाइतो गेल नहि भेलनि, अर्थात हुनका एक महीना ओतहि बीति गेलनि। महीना भरिक दिन भ’ गेल। एहि रहस्य केँ कियो नहि जनैत अछि। सूर्य अपन रथ सहित ओतहि रुकि गेलाह, फेर राति कोन तरहें होइतय!
१०. ई रहस्य कियो नहि जनलक। सूर्यदेव (भगवान श्री रामजीक) गुणगान करैते चललाह। ई महोत्सव देखिकय देवता, मुनि और नाग अपन भाग्यक सराहना करिते अपन-अपन घर चललाह। हे पार्वती! अहाँक बुद्धि (श्री रामजीक चरण मे) बहुत दृढ़ अछि, ताहि लेल हम आरो अपन एक चोरी (छिपाव) केर बात कहैत छी, सुनू। काकभुशुण्डि और हम दुनू ओतय संगे-संगे रही, मुदा मनुष्य रूप मे हेबाक कारण हमरा कियो नहि चिन्ह सकल। परम आनंद और प्रेम केर सुख मे डूबल हम दुनू मगन मोन सँ मस्त भेल गली सब मे तन-मन केर सुधि बिसरि घुमैत-फिरैत छलहुँ, मुदा ई शुभ चरित्र वैह टा जानि सकैत अछि जेकरा उपर श्रीरामजीक कृपा होइ।
११. ताहि अवसर पर जे जाहि तरहें आयल आर जेकर मोन केँ जे नीकल लगलैक, राजा ओकरा वैह सब देलखिन्ह। हाथी, रथ, घोड़ा, सोना, गाय, हीरा और भाँति-भाँति के वस्त्र राजा देलखिन्ह। राजा सभक मोन केँ संतुष्ट कयलथि। ताहि सँ सब कियो जतय-ततय आशीर्वाद दय रहल छलथि जे तुलसीदास केर स्वामी सब पुत्र चारू राजकुमार चिरंजीवी (दीर्घायु) होइथ।
११. एहि तरहें किछु दिन बीति गेल। दिन और राति बितैत बुझाइयो नहि पड़ल। तखन नामकरण संस्कारक समय जानि राजा ज्ञानी मुनि श्री वशिष्ठजी केँ बोलाहट पठौलनि। मुनिक पूजा कयकेँ राजा कहलखिन – हे मुनि! अपने मोन मे जे विचारि रखने होइ वैह नाम राखू। मुनि कहलखिन – हे राजन्! हिनका लोकनिक अनुपम नाम छन्हि तैयो हम अपन बुद्धि अनुसार कहब। ई जे आनन्द केर समुद्र और सुख केर राशि छथि, जेहि (आनंदसिंधु) केर एक कण सँ तीनू लोक सुखी होइत अछि, तिनकर (अपनेक सबसँ जेठ पुत्रक) नाम ‘राम’ छन्हि, जे सुखक भवन और सम्पूर्ण लोक केँ शांति दयवला छथि। जे संसारक भरण-पोषण करैत छथि, तिनकर (अपनेक दोसर पुत्रक) नाम ‘भरत’ हेतनि, जिनकर स्मरण मात्र सँ शत्रुक नाश होइत अछि, हुनकर वेद मे प्रसिद्ध ‘शत्रुघ्न’ नाम छन्हि। जे शुभ लक्षण केर धाम, श्री रामजीक प्यारा और सारा जगत केर आधार छथि, गुरु वशिष्ठजी हुनका ‘लक्ष्मण’ एहेन श्रेष्ठ नाम रखने छथि।
१२. गुरुजी हृदय मे विचारिकय ई नाम सब रखलनि आ कहलनि – हे राजन्! अहाँक चारू पुत्र वेद केर तत्त्व (साक्षात् परात्पर भगवान) थिकाह। जे मुनि लोकनिक धन, भक्तक सर्वस्व और शिवजीक प्राण छथि, से सब (एहि समय अहाँ लोकनिक प्रेमवश) बाल लीलाक रस मे सुख मानलनि अछि।
१३. बचपने सँ श्री रामचन्द्रजी केँ अपन परम हितैषी स्वामी जानि लक्ष्मणजी हुनकर चरण मे प्रीति जोड़ि लेलनि। भरत और शत्रुघ्न दुनू भाइ मे स्वामी और सेवकक जाहि प्रीति केर प्रशंसा छैक, वैह प्रीति भ’ गेलनि। श्याम और गौर शरीर वाली दुनू सुन्दर जोड़ीक शोभा केँ देखिकय माता लोकनि टोटमा सब करैत छथि जाहि सँ केकरो नजरि नहि लागि जाय। ओना त चारू पुत्र शील, रूप और गुण केर धाम छथि, तैयो सुखक समुद्र श्री रामचन्द्रजी सबसँ बेसी छथि। हुनकर हृदय मे कृपा रूपी चन्द्रमा प्रकाशित अछि। हुनक मोन केँ हरयवला हँसी ओहि (कृपा रूपी चन्द्रमा) केर किरण हेबाक संकेत करैत अछि। कखनहुँ कोरा मे लय कय आर कखनहुँ झुला मे सुताकय माता ‘प्रिय ललन’ कहि-कहि दुलार करैत छथि।
१४. जे सर्वव्यापक, निरंजन (मायारहित), निर्गुण, विनोदरहित और अजन्मा ब्रह्म छथि, वैह प्रेम और भक्तिक वश भ’ कौसल्याजीक कोरा मे (खेला रहल) छथि। हुनकर नीलकमल और गंभीर (जल सँ भरल) मेघ केर समान श्याम शरीर मे करोड़ों कामदेव केर शोभा छन्हि। लाल-लाल चरण कमल केर नख केर (शुभ्र) ज्योति एना बुझि पड़ैत अछि जेना लाल कमल केर पत्ता पर मोती स्थिर भ’ गेल हो। तरबा (चरणतल मे) वज्र, ध्वजा और अंकुश केर चिह्न शोभित छन्हि। नूपुर (पैजनियाँ) केर ध्वनि सुनिकय मुनि लोकनिक सेहो मन मोहित भ’ जाइत छन्हि। डाँर्ह मे डरकस आ पेट पर तीन रेखा वला त्रिवली छन्हि। नाभि केर गंभीरता केँ ओ जनैत छथि जे ओ देखलनि अछि। बहुतो तरहक आभूषण सँ सुशोभित विशाल भुजा छन्हि। हृदय पर बाघ केर नख केर बहुते सुन्दर छटा छन्हि। छाती पर रत्न सँ युक्त मणि केर हार केर शोभा और ब्राह्मण (भृगु) केँ चरण चिह्न देखिते मोन लोभा जाइत छन्हि। कंठ शंख के समान (उतार-चढ़ाव वला, तीन रेखा सँ सुशोभित) छन्हि आर ठोड़ बहुते सुन्दर छन्हि। मुख पर असंख्य कामदेव केर छटा निखरि रहल छन्हि। दुइ-दुइ गोट सुन्दर दँतुली छन्हि, लाल-लाल ओठ छन्हि। नासिका और तिलक (केर सौंदर्य) केर त वर्णने के कय सकैत अछि! सुन्दर कान और बहुते सुन्दर गाल छन्हि। मधुर तोतला शब्द बहुते प्यारा लगैत अछि। जन्महि के समय सँ रखने रहल चिक्कन और घुँघराला केश छन्हि, जिनका माता बहुतो नीक सँ बान्हिकय सम्हारि देने छथि। शरीर पर पियर कुर्ता पहिरने छथि। हुनकर ठेहुन आ हाथ केर बल चलब हमरा बहुत नीक लगैत अछि। हुनकर रूप केर वर्णन वेद आ शेषजी सेहो नहि कय सकैत छथि। ई वैह जनैत अछि जे कहियो सपनहुँ मे हुनका देखने हुए।
१५. जे सुख केर पुंज, मोह सँ परे तथा ज्ञान, वाणी और इन्द्रिय सँ अतीत छथि, से भगवान दशरथ-कौसल्याक अत्यन्त प्रेम केर वश भ’ कय पवित्र बाललीला करैत छथि।
१६. एहि प्रकारे (सम्पूर्ण) जगत केर माता-पिता श्री रामजी अवधपुरक निवासी सब केँ सुख दैत छथि। जे श्री रामचन्द्रजी के चरण मे प्रीति जोड़ने अछि, हे भवानी! ओकर यैह प्रत्यक्ष गति छैक जे भगवान ओकर प्रेमवश बाललीला कयकेँ ओकरा आनन्द दय रहला अछि। श्री रघुनाथजी सँ विमुख रहिकय मनुष्य चाहे करोड़ों उपाय करय, लेकिन ओकर संसार बंधन केँ कियो नहि छोड़ा सकैत अछि। जे सब चराचर जीव केँ अपना वश मे कय रखने छथि, ओ माया सेहो प्रभु सँ डराइत अछि। भगवान ओहि माया केँ भौंह के इशारा पर नचाबैत छथि। एहेन प्रभु केँ छोड़िकय कहू, (और) केकर भजन कयल जाय! मन, वचन और कर्म सँ चतुराई छोड़िकय भजिते देरी श्री रघुनाथजी कृपा करता।
१७. एहि तरहें प्रभु श्री रामचन्द्रजी बालक्रीड़ा कयलनि आर समस्त नगर निवासी सब केँ सुख देलनि। कौसल्याजी कखनहुँ कोरा मे लयकय झुलबैत-डोलबैत छथि, कखनहुँ पालना मे सुताकय झुलबैत छथि। प्रेम मे मग्न कौसल्याजी राति और दिन केर बितब तक नहि बुझि पबैत छथि। पुत्रक स्नेहवश माता हुनकर बालचरित्रक गान कयल करैत छथि।
१८. एक बेर माता श्री रामचन्द्रजी केँ स्नान करेलीह आ श्रृंगार कय केँ पालना पर पाड़ि देलीह। फेर अपन कुल केर इष्टदेव भगवानक पूजा लेल स्नान कयलीह। पूजा कयकेँ नैवेद्य चढ़ेलीह आ स्वयं ओतय गेलीह जतय खाना बनायल गेल छल। पुनः लौटिकय पूजा जतय कएने रहथि ओतय गेलीह, ओतय गेलापर बेटा केँ इष्टदेव भगवान लेल चढायल ओ नैवेद्य खाइत देखलीह। माता भयभीत होइत जे पालना मे सुतल छलय, एतय के आनिकय बैसा देलकय, से सोचि डर सँ पुत्रक समीप गेलीह त ओ पुनः पालना मे सुतल देखलीह। फेर घुमि पूजा घर मे देखलीह त ओतय पुनः ओ नैवेद्य खा रहल देखेलाह। माताक हृदय मे कम्पन होबय लगलन्हि, मोन मे धैर्य नहि होइत छन्हि। ओ सोचय लगलीह जे एतय आ ओतय हम दुइ बालक देखलहुँ। ई हमर बुद्धि के भ्रम छी या और कोनो विशेष कारण अछि? प्रभु श्री रामचन्द्रजी माता केँ घबड़ायल देखलथि त मधुर मुस्कान दैत हँसि देलाह। फेर ओ माता केँ अपन अखंड अद्भुत रूप देखेलनि, जिनकर एक-एक रोम मे करोड़ों ब्रह्माण्ड लागल अछि। अगणित सूर्य, चन्द्रमा, शिव, ब्रह्मा, बहुतो रास पर्वत, नदी, समुद्र, पृथ्वी, वन, काल, कर्म, गुण, ज्ञान और स्वभाव देखलनि आर ओहो पदार्थ सब देखलथि जे कहियो सुनने तक नहि रहथि। सब प्रकार सँ बलवती माया केँ देखिकय ओ भगवानक सामने अत्यन्त भयभीत हाथ जोड़ि ठाढ़ रहलीह। जीव केँ देखलनि, जेकरा ओ माया नचबैत अछि आर फेर भक्ति केँ देखलनि, जे ओहि जीव केँ (माया सँ) मुक्ति दैत अछि। माताक शरीर पुलकित भ’ गेलनि, मुंह सँ बोली तक नहि निकलैत छन्हि। तखन आँखि मुनिकय ओ श्री रामचन्द्रजी केर चरण मे सिर नमेलनि। माता केँ आश्चर्यचकित देखिकय खर के शत्रु श्री रामजी फेर बाल रूप मे आबि गेलाह। माता सँ स्तुति तक नहि कयल जाइत छन्हि। ओ डरा गेलीह जे हम जगत्पिता परमात्मा केँ बेटा जेकाँ बुझलहुँ। श्री हरि माता केँ बहुतो प्रकार सँ बुझबैत कहलखिन – हे माता! सुनू, ई बात कतहु कहबय नहि। कौसल्याजी बेर-बेर हाथ जोड़िकय विनय करैत छथि जे हे प्रभु! हमरा अहाँक माया आब फेर कहियो नहि व्यापय।
१९. भगवान बहुत प्रकार सँ बाललीला सब कयलनि आर अपन सेवक सब केँ अत्यन्त आनन्द देलनि। किछु समय बितला पर चारू भाइ पैघ भ’ कुटुम्ब लोकनि केँ सुख दयवला भेलाह। तखन गुरुजी हुनका लोकनिक चूड़ाकर्म-संस्कार कयलनि। ब्राह्मण लोकनि केँ फेरो बहुतो रास दक्षिणा भेटलनि। चारू सुन्दर राजकुमार बहुते मनोहर अपार चरित्र करैत फिरैत छथि। जे मन, वचन और कर्म सँ अगोचर छथि, वैह प्रभु दशरथजीक आँगन मे विचरि रहल छथि। भोजन करबाक समय जखन राजा बजबैत छथि तखन ओ अपन बाल सखाक समाज केँ छोड़िकय आबय नहि चाहैत छथि। कौसल्या जखन बजबय जाइत छथिन तखन प्रभु ठुमैक-ठुमैक कय भागि जाइत छथि। जिनका वेद ‘नेति’ (एतबी नहि) कहिकय निरूपण करैत छथि और शिवजी जिनकर अन्त नहि पेलनि, माता हुनका हठपूर्वक पकड़य लेल दौड़ैत छथि। ओ शरीर मे धूरा लगौने अयलाह आ राजा हँसिकय हुनका अपन कोरा मे बैसा लेलनि। भोजन करैत छथि, मुदा चित चंचल छन्हि। अवसर पाबिकय मुँह मे दही-भात लपेटने किलकारी मारि-मारि एम्हर-ओम्हर भगैत रहैत छथि।
२०. श्री रामचन्द्रजीक बहुते सरल और सुन्दर (मनभावनी) बाललीला सब सरस्वती, शेषजी, शिवजी और वेद सब गान कयने छथि। जिनकर मोन मे एहि लीला सब मे अनुरक्त नहि भेल, विधाता ओहि मनुष्य केँ वंचित कय देलनि, नितान्त भाग्यहीन बना देलनि बुझू।
२१. जखनहि सब भाइ कुमारावस्था के भेलाह, तखनहि गुरु, पिता और माता हुनका सभक यज्ञोपवीत संस्कार कय देलखिन। श्री रघुनाथजी (भाइ सहित) गुरु के घर मे विद्या पढ़य गेलाह आ थोड़बे समय मे हुनका सबटा विद्या सेहो आबि गेलनि। चारू वेद जिनकर स्वाभाविक श्वास छन्हि, से भगवान पढ़थि, ई बड़ा कौतुक (अचरज) के बात भेल। चारू भाइ विद्या, विनय, गुण और शील मे खूब निपुण छथि आर सब राजा केर लीला वला खेल सब सेहो खेलाइत छथि। हाथ मे बाण और धनुष बहुते शोभा दैत छन्हि। रूप देखिते चराचर (जड़-चेतन) मोहित भ’ जाइत छन्हि। ओ सब भाइ जाहि गली मे खेलाइत निकलैत छथि, ताहि गलीक सब स्त्री-पुरुष हुनका सब केँ देखिकय स्नेह सँ शिथिल भ’ जाइत छथि, ठिठकिकय रुकि-रुकिकय सब देखिते रहैत छथि। कोसलपुर के रहयवला स्त्री, पुरुष, बूढ़ और बालक सब केँ कृपालु श्री रामचन्द्रजी प्राणो सँ बढ़िकय प्रिय लगैत छथि।
२२. श्री रामचन्द्रजी भाइ आ इष्ट मित्र केँ बजाकय संग लैत नित्य वन मे जाय कय शिकार खेलाइत छथि। मन मे पवित्र बुझिकय मृग केँ मारैत छथि आर प्रतिदिन शिकार मे मारल मृग राजा (दशरथजी) केँ देखबैत छथि। जे मृग श्री रामजी के बाण सँ मारल जाइत छल, ओ शरीर छोड़िकय देवलोक केँ चलि जाइत छल। श्री रामचन्द्रजी अपन छोट भाइ व सखा के संग भोजन करैत छथि और माता-पिताक आज्ञा केर पालन करैत छथि। जाहि प्रकार नगर के लोक सुखी होयत, कृपानिधान श्री रामचन्द्रजी वैह संयोग (लीला) करैत छथि। ओ मन लगाकय वेद-पुराण सुनैत छथि और फेर स्वयं छोट भाइ केँ बुझाकय कहैत छथि।
२३. श्री रघुनाथजी प्रातःकाल उठिकय माता-पिता और गुरु केँ मस्तक नमबैत छथि और आज्ञा लयकय नगर के काज करैत छथि। हुनकर चरित्र देखि-देखिकय राजा मनहि-मन खूब हर्षित होइत छथि।


text:
स्वाध्याय
– प्रवीण नारायण चौधरी
पिछला अध्याय मे राजा प्रतापभानु अर्थात् रावणक पूर्व जन्म केर कथा पढ़लहुँ। हम सब देखलहुँ जे कोना एक प्रतापी राजा कपटी तपस्वी सँ भेंटक क्रम मे अचानक अपन अहंता मे डूबि आवश्यकता सँ अधिक आशीर्वाद, वरदान आ चमत्कार करबाक चक्कर मे फँसि गेलाह आ कोना हुनका ब्राह्मण द्वारा तीक्ष्ण श्राप भेटलनि। आउ आगू देखू – वैह राजा प्रतापभानु आब राक्षस कुल मे रावण केर रूप मे जन्म लैत छथि आ पुनः अपन कठोर तपबल सँ अनेकानेक महात्वाकांक्षी वरदान प्राप्त करैत छथि।
रामचरितमानस मोती
रावणादि केर जन्म, तपस्या आ ओकर ऐश्वर्य तथा अत्याचार
१. याज्ञवल्क्यजी कहैत छथि – हे भरद्वाज! सुनू, विधाता जखन केकरो विपरीत होइत छथि तखन ओकरा लेल धूरा सेहो सुमेरु पर्वत समान भारी आ भार सँ पीस दयवाली, पिता यम के समान (कालरूप) और रस्सी साँप के समान (काटय वाली) भ’ जाइत छैक। हे मुनि! सुनू, समय पाबिकय वैह राजा (प्रतापभानु) परिवार सहित रावण नामक राक्षस भेलाह। हुनकर दस सिर आ बीस भुजा छलन्हि। ओ अत्यन्त प्रचण्ड शूरवीर छलाह। अरिमर्दन नामक जे राजा केर छोट भाइ रहथि, से बल केर धाम कुम्भकर्ण भेलाह। हुनकर जे मंत्री छलथि, जिनकर नाम धर्मरुचि रहनि, से रावणक सौतेला छोट भाइ भेलाह। हुनकर नाम विभीषण छलन्हि, जिनका सौंसे संसार जनैत अछि। ओ विष्णुभक्त और ज्ञान-विज्ञान केर भंडार रहथि आर जे राजाक पुत्र और सेवक छलाह, ओहो लोकनि बड़ा भयानक राक्षस भेलथि। ओ सब अनेकों जाति केर, मनमाना रूप धारण करयवला, दुष्ट, कुटिल, भयंकर, विवेकरहित, निर्दयी, हिंसक, पापी और संसार भरि केँ दुःख दयवला भेलथि, जेकर वर्णन नहि भ’ सकैत अछि।
२. यद्यपि ओ सब पुलस्त्य ऋषिक पवित्र, निर्मल और अनुपम कुल मे उत्पन्न भेलाह, तथापि ब्राह्मणक श्रापक कारण ओ सब पाप रूप भेलाह। तीनू भाइ अनेकों प्रकारक बहुते कठिन तपस्या सब कयलनि तेकरो वर्णन नहि भ’ सकैत अछि। हुनका सभक उग्र तपस्या देखिकय ब्रह्माजी हुनका लग गेलथि आ कहलखिन – हे तात! हम प्रसन्न छी, वर माँगू। रावण तखन विनय कयकेँ आर चरण पकड़िकय कहलखिन – हे जगदीश्वर! सुनू, वानर और मनुष्य – एहि दुइ जाति केँ छोड़ि हम आर केकरो द्वारा मारला पर नहि मरी से वरदान दिअ।
३. शिवजी कहैत छथि – हम आ ब्रह्मा मिलिकय ओकरा वर देलहुँ जे एहिना हुए, तूँ बड़ा भारी तपस्या कयलें अछि। तकर बाद ब्रह्माजी कुंभकर्ण लग गेलाह। ओकरा देखिकय हुनकर मोन मे बड़ा भारी आश्चर्य भेलनि जे ई दुष्ट जँ नित्य आहार करत तँ सारा संसारे उजाड़ भ’ जायत। एना विचारिकय ब्रह्माजी सरस्वती केँ प्रेरणा करैत ओकर बुद्धि फेर देलनि जाहि सँ ओ छह महीना के नींद माँगलक। फेर ब्रह्माजी विभीषण लग गेलाह आर कहला – हे पुत्र! वर माँगू। ओ भगवानक चरणकमल मे निर्मल (निष्काम और अनन्य) प्रेम माँगलनि। हुनका वर दयकय ब्रह्माजी चलि गेलाह आर ओ तीनू भाइ हर्षित भ’ कय अपन घर लौटि गेलाह।
४. मय दानवक मंदोदरी नाम केर कन्या परम सुन्दरी और स्त्री मे शिरोमणि छलीह हुनका आनिकय रावण केँ सौंपि देलखिन। ओ जानि लेलनि जे ई राक्षस केर राजा होयत। सुन्दर स्त्री पाबिकय रावण प्रसन्न भेल आर फेर ओ स्वयं जाय कय अपन दुनू भाइ केर सेहो विवाह करबा देलक। समुद्रक बीच मे त्रिकूट नामक पर्वत पर ब्रह्माक बनायल एकटा बड़ा भारी किला छलैक। महान मायावी और निपुण कारीगर मय दानव ओकरा फेर सँ सजा देलखिन। ओहि मे मणि सँ जड़ित सोनाक अनगिनत महल छल। जेना नागकुल केर रहयवला पाताल लोक मे भोगावती पुरी अछि और इन्द्र केर रहबाक लेल स्वर्गलोक मे अमरावती पुरी अछि, ताहि सँ बेसी सुन्दर और बेहतर ओ दुर्ग छल। जग भरि मे ओकर नाम लंका प्रसिद्ध भेल। ओकर चारू दिश सँ समुद्रक अत्यन्त गहींर खाई घेरने अछि। ओहि दुर्ग के मणि सँ जड़ित सोनाक मजबूत परकोटा लागल अछि जेकर कारीगरीक वर्णन नहि कयल जा सकैत अछि।
५. भगवानक प्रेरणा सँ जाहि कल्प मे जे राक्षस सभक राजा (रावण) होइत अछि, वैह शूर, प्रतापी, अतुलित बलवान् अपन सेना सहित ओहि पुरी मे बसैत अछि। पहिने ओतय बड़ा-भारू योद्धा राक्षस सब रहैत छल। देवता ओकरा सबकेँ युद्ध मे मारि देलनि। आब इन्द्र केर प्रेरणा सँ ओतय कुबेरक एक करोड़ रक्षक (यक्ष लोक) रहैत अछि। रावण केँ कतहु ई खबरि भेटि गेलैक, तखन ओ सेना सजाकय किला केँ घेरि लेलक। ओहि अति विकट योद्धा और ओकर विशाल सेना केँ देखिकय यक्ष अपन प्राण बचेबाक लेल भागि गेल। तखन रावण घूमि-फिरि कय सारा नगर देखलक। ओकर (स्थान संबंधी) चिन्ता मेटा गेलैक आर ओ बहुते सुखी भेल। ओहि पुरी केँ स्वाभाविक सुन्दर और बाहरवला लेल दुर्गम अनुमान कय केँ रावण ओतहि अपन राजधानी कायम कयलक। योग्यता अनुसार घर सब बाँटिकय रावण सब राक्षस केँ सुखी कय देलक। एक बेर ओ कुबेर पर चढ़ाई कय केँ हुनकर पुष्पक विमान जीतिकय आनि लेलक। फेर ओ खेले-खेल मे कैलाश पर्वत उठा लेलक आ मानू अपन भुजाक बल भजियाबैत खूब प्रसन्न भ’ कय ओतय सँ चलि गेल। सुख, सम्पत्ति, पुत्र, सेना, सहायक, जय, प्रताप, बल, बुद्धि और बड़ाई- ई सबटा ओकर नित्य ओहिना बढ़ैत जाइत छल जेना प्रत्येक लाभ पर लोभ बढ़ैत छैक।
६. अत्यन्त बलवान् कुम्भकर्ण सन ओकर भाइ रहैक जेकर जोड़ा योद्धा एहि जग मे कतहु पैदा नहि भेल। ओ मदिरा पीबिकय छह महीना सुतल करय। आर ओकर जगैत देरी तीनू लोक मे तहलका मचि जाइत छल। जँ ओ प्रतिदिन भोजन करितय त सम्पूर्ण विश्व केँ खाली होइ मे बेसी समय नहि लगितैक। रणधीर एहेन छल जेकर वर्णन नहि कयल जा सकैत अछि। लंका मे एहेन असंख्य बलवान वीर छल। मेघनाद रावणक बड़का बेटा रहय, जग भरिक योद्धा मे एकर गिनती पहिल नम्बर पर छलैक। रण मे कियो ओकर सामना नहि कय सकैत छल। स्वर्ग मे त ओकर डर सँ नित्य भगदड़ मचि गेल करैक। एहि के अलावे दुर्मुख, अकम्पन, वज्रदन्त, धूमकेतु और अतिकाय आदि अनेकों योद्धा रहैक जे असगरे सौंसे संसार केँ जीति सकैत छल। सब राक्षस मनमाना रूप बना सकैत छल आर आसुरी माया जनैत छल। ओकरा सब लग दया-धर्म सपनहुँ मे नहि छलैक।
७. एक बेर सभा मे बैसल रावण अपन अगणित परिवार केँ देखलक। पुत्र-पौत्र, कुटुम्बी और सेवक ढेर-के-ढेर छलैक। समस्त राक्षस लोकनिक जाति केँ त गानियो के सकैत छल! अपन सेना केँ देखिकय स्वभावहि सँ अभिमानी रावण क्रोध आ गौरव भरल बोली बाजल – हे समस्त राक्षस दल! सुनय जाउ! देवतागण हमरा सभक शत्रु छथि। ओ सामने आबिकय युद्ध नहि करैत छथि। बलवान शत्रु देखिते भागि जाइत छथि। हुनका लोकनिक मरण एक्के टा उपाय सँ भ’ सकैत अछि, से बुझाकय हम कहैत छी, बढियां सँ सुनू। हुनकर बल बढाबयवला ब्राह्मण भोजन, यज्ञ, हवन और श्राद्ध- एहि सब मे जाय अहाँ सब विघ्न डालू। भूख सँ दुर्बल और बलहीन भ’ कय देवता सहजहि आबि मिलता। तखन हम हुनका मारि देबनि या फेर नीक जेकाँ अपना अधीन कय केँ सर्वथा पराधीन करैत छोड़ि देबनि। फेर ओ मेघनाद केँ बजबेलक आर सिखा-पढ़ाकय ओकर बल आ देवता सभक प्रति बैरभाव केँ उत्तेजना देलक। कहलकैक – हे पुत्र ! जे देवता रण मे धीर और बलवान् छथि आर जिनका लड़बाक अभिमान छन्हि, हुनका युद्ध मे जीतिकय बान्हि आने। बेटा उठिकय पिताक आज्ञा केँ शिरोधार्य कयलक। एहि तरहें ओ सबकेँ आज्ञा देलक आर स्वयं सेहो हाथ मे गदा लय कय चलि देलक।
८. रावणक चलय सँ पृथ्वी डगमगाय लागल आर ओकर गर्जना सँ देवरमणि सभक गर्भ तक खसय लागल। रावण केँ क्रोध सहित आबि रहल से बात सुनिकय देवता लोकनि सुमेरु पर्वतक गुफा ताकय लगलाह, अर्थात् भागिकय सुमेरुक गुफा केर आश्रय लेलनि। दिक्पाल केर सब सुन्दर लोक केँ रावण खाली पेलक। ओ बेर-बेर भारी सिंहगर्जना कय केँ देवता लोकनि केँ ललकारा आ गारि तक पढ़य लागल। रण केर मद मे मतवाला भ’ ओ अपन जोड़ा के योद्धा तकैत जग भरि मे दौड़ैत फिरय, मुदा ओकरा एहेन योद्धा कतहु नहि भेटलैक।
९. सूर्य, चन्द्रमा, वायु, वरुण, कुबेर, अग्नि, काल और यम आदि सब अधिकारी, किन्नर, सिद्ध, मनुष्य, देवता और नाग – सभक पाछाँ ओ जबरदस्ती लागि गेल, केकरहु ओ शांतिपूर्वक नहि बैसय देलक। ब्रह्माजीक सृष्टि मे जहाँ तक शरीरधारी स्त्री-पुरुष रहथि, सब रावणक अधीन भ’ गेल। डरक मारे सब ओकरहि आज्ञाक पालन करैत छल आर नित्य आबिकय नम्रतापूर्वक ओकर चरण मे सिर नमवैत छल।
१०. ओ भुजाक बल सँ सारा विश्व केँ वश मे कय लेलक, केकरो स्वतंत्र नहि रहय देलक। एहि तरहें मंडलीक राजा लोकनिक शिरोमणि (सार्वभौम सम्राट) रावण अपन इच्छानुसार राज्य करय लागल। देवता, यक्ष, गंधर्व, मनुष्य, किन्नर और नाग केर कन्या तथा बहुतो रास अन्य सुन्दरी और उत्तम स्त्री केँ ओ अपन भुजाक बल सँ जीतिकय ब्याह कय लेलक। मेघनाद सँ ओ जे किछु कहलक, से बुझू जे ओ (मेघनाद) पहिनहि सँ पूरा कय चुकल हो, मतलब जे रावणक कहबाक देरी टा छलैक, ओ आज्ञापालन मे कनिकबो देरी नहि कयलक। ताहि सँ पहिने जेकरा जे आज्ञा देल गेल छल, तेकर करतूत सब सुनू – सब राक्षसक समूह देखय मे बड़ा भयानक, पापी और देवता लोकनि केँ दुःख दयवला रहय। ओ असुर सभक समूह उपद्रव करैत छल आ माया सँ विभिन्न प्रकार के रूप धय लैत छल।
११. जाहि सँ धर्म केर जड़ि कटय, ओ सब वैह वेदविरुद्ध काज करैत छल। जाहि-जाहि स्थान मे ओ गो और ब्राह्मण केँ पाबय, वैह नगर, गाँव और पुरवा मे आगि लगा दैत छल। ओकर डर सँ कतहु शुभ आचरण (ब्राह्मण भोजन, यज्ञ, श्राद्ध आदि) नहि होइत छलैक। देवता, ब्राह्मण और गुरु केँ कियो नहि मानैत छल। नहिये हरिभक्ति छलैक, आ न यज्ञ, तप और ज्ञान छलैक। वेद और पुराण त सपनहुँ मे सुनय लेल नहि भेटैक।
छन्द :
जप जोग बिरागा तप मख भागा श्रवन सुनइ दससीसा।
आपुनु उठि धावइ रहै न पावइ धरि सब घालइ खीसा॥
अस भ्रष्ट अचारा भा संसारा धर्म सुनिअ नहिं काना।
तेहि बहुबिधि त्रासइ देस निकासइ जो कह बेद पुराना॥
जप, योग, वैराग्य, तप तथा यज्ञ मे (देवताक) भाग पेबाक बात रावण कतहु कान सँ सुनि लितय, त ताहि क्षण स्वयं उठि दौड़य। किछु नहि रहि पबैत छल, रावण सब केँ पकड़िकय सब किछु विध्वंस कय दैत छल। संसार मे एहेन भ्रष्ट आचरण पसैर गेल जे धर्म त कान मे सुनइयो मे नहि अबैत छल, जे कियो वेद आ पुराण कहय, ओकरा अनेकों ढंग सँ त्रास दितय आ देश सँ निकाला कय दैत छलैक।
१२. राक्षस सब जे-जे घोर अत्याचार करैत छल तेकर वर्णन नहि कयल जा सकैत अछि। हिन्से पर जेकर प्रीति हो, ओकर पापक कोन ठेकान!


text:
महरैल, झंझारपुर। ३० अक्टुबर, २०१५. मैथिली जिन्दाबाद!!
मैथिल ब्राह्मण परिवार मे एहेन वीभत्स घटना गोटेक सुनय मे अबैछ – दहेज केर मांग लेल पुतोहु केँ प्रताडित करब आ नैहर सँ संबंध विच्छेद करबैत हिंसा-अत्याचार दैत-दैत एकटा अबला नारीक जान तक लऽ लेब – जान लऽ लेलाक बाद अपना संग आरो परिजन व समाज केँ हत्याक दोख मे शामिल कय लेब – लाश केँ ठेगाना लगेबाक लेल संपूर्ण मानवता केँ कलंक लगाबयवला घटिया काज करैत बिना कोनो संस्कार केने नदीक कछेड़ मे भैर मर्द खधा खुनिकय लाश गाड़ि देब – आरो जघन्य अपराध करय सँ नहि चूकब।
जी हाँ! ई घटिया आ नृशंस अपराध मिथिलाक हृदयस्थलीक रूप मे सुविख्यात मधुबनी जिलाक महरैल गाम (झंझारपुर बाजार सँ नजदीक अवस्थित) मे घटल अछि। एहि गामक एक पियक्कर आ चरित्रहीन ससूर हरिमोहन झा अपनहि पुतोहु केँ हत्या करबाक दोष मे हत्या मे सहयोगी आ लाश केँ ठेगाना लगाबय मे सहयोग केनिहार किछु अन्य परिजन तथा समाजक पड़ोसी आदिक संग जेल पठायल गेला अछि।
निज कोजगराक दिन भवानीपुर (पण्डौल) सँ भावना झा केर भाइ अपन बहिनक बिदागरी लेल बोलेरो गाड़ीक संग बहिनक सासूर महरैल आयल छलाह। कतेको बेर भावनाक सासु एवं ससूर संग निवेदन केलाक उपरान्त बहिन केँ नैहरा लऽ जेबाक लेल कोजगरा सनक खास अवसर पर कोजगरा मनेनिहार भाइ उत्साहित होएत बहिन केँ गाड़ी मे सेहो बैसा लेने छलाह। लेकिन प्रकृति केँ किछु आरे मंजूर छलैक। भावनाक सासु झगड़ा करिते अपन पुतोहु केँ बोलेरो गाड़ी सँ घीचिकय उतारि लेली, बिदागरी नहिये टा होमय देली आ तेकर बाद जे सब घटल तेकर परिणाम सबहक सोझाँ अछि।
कोजगरा मनेबाक जोश मे भावनाक नैहर परिवार लाखो विनती केला पर जखन बहिनक विदागरी सँ वंचित रहलाह तऽ ओ अपन गाम लौटि गेलाह। एम्हर महरैल मे नशेरी ससूर हरिमोहन झा सासु व अन्य संग मिलिकय भावना केँ एतेक प्रताड़ित केलनि जेकर परावार नहि रहि गेल। अवस्था एतेक तक बिगैड़ गेल जे क्रोधावेशमे चूर ससूर अपन पुतोहु केँ गला दबाकय मारि देला। भावनाक मृत शरीर केँ ठेगाना लगेबाक लेल अपन विश्वासी लोक सब सँ सहयोग माँगि लाश केँ बोरा मे बन्न कय साइकिल पर राखि गामक बगलहि सँ बहि रहल कमला-बलान नदीक कछेड़ मे अवस्थित एकटा कुशियारक खेत जे कि लगभग २० बीघा मे पसरल छल ताहि मे करीब ७ फूट खधा खूनि गाड़ि देला आ निश्चिन्त भऽ भोरे सँ दारू पीबय मे हत्यारा ससूर मस्त भऽ गेला। लड़कीक भाइ सब केँ भोरे दारूए पीबाक अवस्था मे ओ चाण्डाल ससूर पकड़ेला पर हत्याक कोनो भान तक नहि देलनि। जखन कि भावना संग मारि-पीट आ झगड़ा-झंझटिक खबैड़ भाइ सब तक पहुँचि चुकल छल। अन्त मे पूलिस मे शिकायत कैल गेलाक बाद लखनौर, झंझारपुर तथा महरैलक निज थाना रुद्रपुर केर तदारुकता सँ कैल गेल कार्रबाईक परिणाम भेल जे लाश केँ ठेगाना लगाबय मे सहयोग केनिहार एकटा दोसर पियक्कड़ पूलिसक मारिक डरे लाश कतय नुकायल गेल अछि से बैक देलक। एवम् प्रकारेन् पूलिस द्वारा लाश बरामद कैल गेल आ हरिमोहन झा केँ अन्य सहयोगी सहित गिरफ्तार सेहो कैल गेल अछि।
भावनाक खास ममियौत भाइ ईशनाथ झा संग भेल मैथिली जिन्दाबाद केर वार्ता अनुरूप:
दहेज मुक्त मिथिला अभियान केर पूर्ण सहयोगक आस्वासन सेहो देल गेल अछि। हाल कानूनी कार्रबाई केर चरण मे अछि ई मामिला। एहि गाम महरैलक एक लब्धप्रतिष्ठित व्यक्तित्व अमरनाथ झा द्वारा जानकारी भेटल अछि जे समस्त ग्रामीण एहि घटना केँ निन्दा कय रहला अछि। स्वयं अमरनाथ झा एहि नृशंस अपराधक कुचिस्टा करैत अपन भावना चीर-परिचित पद्यशैली मे ‘ओह’ शीर्षक सँ एना रखलनि अछि:
ओह !!!
——-
छी अवाक; निस्शब्द
की बाजू ?
कएल गेलै लोमहर्षक काज
घोंटल गेलै एक अवलाक घेंट
फेर चढ़लै दहेज-दानवक भेंट
रोइयाँ भुलकल अछि
लज्जित छी, समाजक ऐहि रूप पर ।
के करतइ एहन कल्पना
एहनो होइछै कुदरूप मनुक्ख
भावनाक गरदनि मचोड़ि
हरि लेलकै परान
नहिं रहलै पिहुओक धियान
हा दैव ! हे भगवान !
भारतीय संस्कृति मानैये
जेकरा घ’रक लक्ष्मी
मिथिला मे लक्ष्मी घ’र होथि
कोजगराक साँझ मे
मुदा, ओही साँझ झाँपल गेलीह
घरक लक्ष्मी ।
कहबैछै व्रह्म जननिहार
मुदा छै व्रह्मराक्षस
ओह! ओह!! ओह !!!
दहेज लोभी समाज मे महिला पर हिंसा, उत्पीडण आ हत्याक ई टटका मामिला सँ सुन्दर गाम महरैलक खूब बदनामी भऽ रहल अछि। सुकर्मे नाम आ कि कूकर्मे नाम…. अफसोस लेकिन सच यैह अछि जे सुकर्म आइ-काल्हि बहुत दूर तक नहि पसैर पबैत अछि, कारण मिथिलाक लोक आब विदेह कम आ सदेह बेसी छथि, निज स्वार्थ ओ व्यक्तिगत विकासक अलावे समाज ओ समुदायक हित लेल त्याग कएनिहार नगण्य भेटत। ताहि हेतु कूकर्मी लोक जल्दिये नाम कमाएत अछि आ अपन गाम व समाजक माथ पर कलंकक टीका सदा-सदा लेल छोड़ि जाएत अछि। महरैल गामक माथ पर लागल ई कलंकक टीका एहि गाम-समाजक दृढसंकल्प सँ पूरा होयत जाहि सँ भविष्य मे एहेन दोसर घटना नहि घटय। अमरनाथ झा केर पद्य मे राखल गेल मर्म सँ समाज परिचित होइथ, यैह कामना।


text: बोकारो। जगन्नाथ मिश्र क कृपा स मैथिली बिहार क द्वितीय राज्यभाषा त नहि बनि सकल, मुदा शिबू सोरेन मैथिली कए झारखंड क द्वितीय राज्यभाषा क दर्जा देबा क एलान केलथि अछि। झारखंड क मुख्यमंत्री शिबू सोरेन कहलथि जे मैथिली क संग-संग बांग्ला, संथाली आ भोजपुरी कए द्वितीय राजभाषा क दर्जा देल जाएत। एकरा लेल प्रक्रिया प्रारंभ करि देल गेल अछि। शिबू नववर्ष पर अपन आवास पर पत्रकार स गप करैत छलाह। मुख्यमंत्री कहलथि जे चिरिया माइंस लीज राज्य क बाहर क कंपनी कए नहि देल जाएत। माइंस क लेल बोकारो इस्पात संयंत्र प्रबंधन स सकारात्मक गप भ रहल अछि।


text:
कार्टूनिस्ट पवन क परिचय देबाक आइ जरुरत नहि अछि। बिहार नहि बल्कि समस्त भारत पवन क कार्टून क सब भोर बाट तकैत अछि । राजनीतिक टीका हो बा सामाजिक कटाक्ष पवनक कार्टून अपना आप मे बहुत किछु कहि दैत अछि। देशक आन कार्टूनिस्ट स पवन एकटा आओर कारण स अलग छथि आ ओ अछि हुनक कार्टून क भाषा। बिहारक समस्त भाषा आ बोली कए अपना मे समेटने पवन क भाषा कए एखन धरि कोनो नाम नहि देल जा सकल अछि, मुदा एहि भाषा क लोकप्रियता कार्टूनक संग जुडि चुकल अछि। प्रस्तुत अछि शुरुआती संघर्ष स आजुक ब्रांड बनबा तक हर विषय पर पत्रकार आशीष झा संग भेल कार्टूनिस्ट पवन क अनौपचारिक गपशप क अंश:- समदिया।
प्र.- आरके लक्ष्मण जेकां अहां कार्टून मे आम आदमी जेकां कोनो स्थाई पात्र नहि अछि, किया।
पवन.- एकर पाछु दूटा कारण अछि । पहिल इ जे हमर शुरुआत बहुत संघर्ष आ अव्यवस्थित रहल, एहन मे कोनो स्थाई पात्र कए राखब हमरा लेल संभव नहि भेल। दोसर जे हमर विषयवस्तु आम आदमी स जुडल रहल आ हम ओहि मे कोनो खास स्थाई पात्र कए जबरन घुसेबाक पक्ष मे नहि रहैत छी। अगर जूता आ मोजा अपना मे गप क रहल अछि त फेर ओहि मे तेसर पात्र कए रखबाक कोन काज।
प्र.- कार्टून मे कोन चरित्र लोकप्रिय अछि ।
पवन.- राजनीतिक चेहरा कार्टन क सबस आम आ लोकप्रिय चरित्र मानल जाइत रहल अछि, मुदा आब लोक राजनीतिक चेहरा स अकच्छ भ गेलथि अछि । आम आदमी क समस्या स जुडल चरित्र आब लोक पसंद करैत अछि । एहन चरित्र बनेबा मे हमरा सेहो संतुष्टि भेटैत अछि ।
प्र.- पवन क आम आदमी अधिकतर भीखमंगा किया होइत अछि।
पवन.- (हंसैत) जेकरा संग समय बीतल रहत हमरा लेल त ओ सबस प्रिय पात्र रहबे करत । 1999 स 2002 तक हमर जीवन रोड पर बीतल । हम अपन लक्ष्य तय क लेने रही, घर छोडी पटना आबि गेल रही। कोनो हाल मे कार्टूनिस्ट बनबाक छल। भरि दिन इ कार्यालय स ओ कार्यालय आ राति कोनो चौराहा पर या स्टेशनक प्लेटफार्म पर बीतैत छल। कोनो मित्र क घर मे कपडा साफ भ जाइत छल, त ककरो संग भोजन भ जाइत छल । किछु दिन टका क लेल कारपेंटर संग सेहो काज केलहुं । एहि दौरान भीखमंगा संग समय गुजारबाक मौका भेटल आ कई दिन ओकर बगल मे सूतबा लेल जगह भेटल । ओ दिन एखनो हमरा पात्र आ विषय चुनबा मे मदद करैत अछि । हमर ओ संघर्ष क दिन आइ कार्टून मे गुदगुदी पैदा करबा लेल मददगार भ जाइत अछि । सच पूछू त हमर संघर्ष मे कार्टूनक गुदगुदी नुकायल अछि ।
प्र.- कार्टूनिस्ट पवन क भाषा की अछि
पवन.- यउ, सच पूछू त हमरा आइ धरि इ नहि बुझल अछि जे हमरा भाषा की अछि। एकरा हम नहि त भोजपुरी कहि सकैत छी आ नहि मगही छी, मैथिली सेहो एकरा कहब गलत होएत। एहन मे हमरा लेल इ बस पटना मे सुनल एकटा बोली छी जाहि मे सबटा भाषाक ध्वनि सुनाई दैत अछि। ओना किछु साल पहिने भागलपुर मे एहि पर एकटा कार्यक्रम भेल छल, जाहि मे हमर भाषा पर भाषा क जानकार सब अपन राय रखने छलाह, मुदा ओहि ठाम सेहो एहि भाषा कए कोनो नाम नहि देल जा सकल । ओना हम चरित्र क आधार पर शब्द क चयन करबाक कोशिश रहैत अछि।
प्र.- अहांक कार्टून क भाषा मे कोनो कॉलम लिखल गेल अछि या आन कोनो काज भ रहल अछि।
पवन.- हम अपन कॅरियर क शुरुआती दिन मे नभाटा मे लिखैत रही। छल त ओ हिंदी मे, मुदा ओहि कॉलम मे सेहो हम एहि भाषाक प्रयोग करैत छलहुं । एनडीटीवी क रवीश कुमार अपन ब्लाग मे एक-दू टा पोस्ट एहि भाषा मे केने छथि। आओर कोनो काज ध्यान पर नहि आबि रहल अछि। ओना फिल्मकार नितिन चंद्रा सेहो एहि भाषा मे सिनेमा बनेबाक गप केने छलाह, मुदा एहि लेल प्रयाप्त समय चाही, जे हमरा लेल एखन संभव नहि अछि।
प्र.- अहांक कार्टून क पात्र मे भाषाई अंतर सेहो देखाइत अछि, इ कोना संभव होइत अछि।
पवन.- एकरा पर हम शुरु स शोध करैत एलहुं अछि । सोनिया गांधी कए हिंदी कए कार्टून लेल प्रयोग करबा स पूर्व यू-टयूब पर हुनकर भाषण कई बेर सुनलहुं, तखन जा कए किछु शब्द तैयार भ सकल। एहिना बिहार मे जखन बूटा सिंह राज्यपाल छलाह त एकटा सरदार क साइकिल दुकान पर जा कए बैस रही, ओकरा संग गप करैत रही, ओकरा बुझए नहि देलहुं मुदा हमर लक्ष्य ओकर हिंदी मे पंजाबी टोन ताकब छल, एक दिन किछु शब्द जमा भेल आ ओ हम बूटा सिंह लेल खूब प्रयोग केलहुं।
प.- पवन क उत्तराधिकारी के ।
पवन.- कार्टून मे उत्तराधिकारी सन कोनो चीज नहि भ सकैत अछि। किछु लोक नीक काज क रहल छथि । ओना एहन नहि अछि जे हम युवा कए एहि क्षेत्र मे अनबा लेल प्रोत्साहित नहि केलहुं अछि । तीन चारिटा लडका-लडकी कए हम विभिन्न जगह पर मौका दियेलहुं अछि, मुदा कार्टून नकल करबाक वस्तु नहि अछि, रोज किछु नहि किछु नव चाही, मुदा नवका पीढी नव सोच स बेसी पुरानक बाट पर चलबाक कोशिश करैत अछि, संगहि हिनका सब मे ध्यर्य क घोर अभाव अछि। नव पीढी लेल राता राति सब किछु पाबि लेबाक लक्ष्य सबस पैघ बाधक अछि ।
प्र.- अहांक बेटी क हाथ मे बहुत लोक अहांक कला देख रहल छथि।
पवन.-(हंसैत) हमर बेटी देखैत देखैत आइ कार्टून क नीक नकल क लैत अछि । दरअसल, हमर पत्नी जखन काज लेल जाइत छलीह त ओ हमरा लग रहैत छल, आ चुपचाप पेंसिल आ कागज पर हमर बनाउल कार्टून बनबैत रहैत छल, एक दिन हमरा एकटा कार्टून बना कए देखेलक जे एकदम हमर बनाउल कार्टन जेकां छल । देखू आगू ओकरा मे नव सोच केतबा जागृत होइत अछि।
प्र.- इ’समाद स गप करबा लेल धन्यवाद
पवन.- अहूं कए धन्यवाद।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
आई पटना स ल कए अमेरिका तक बिहार क बदलाव चर्चा क विषय बनल अछि। पिछला लगभग पांच साल स नीतीश कुमार राज्यक मुखिया छथि। एकटा वर्ग एहि लेल हुनका श्रेय द रहल अछि। दोसर वर्ग सडक, बिजली आ उद्योग क हालत देखी विकासक गति मापबाक प्रयास करि रहल अछि। मुदा बिहार मे जे चुपचाप क्रांति भ रहल अछि ओकरा दिस ककरो ध्यान नहि जा रहल अछि। सच मानू त बिहार कए बदलिनिहार ओकर गाम आ शहर क लोक अछि जे बिना कोनो अखबार मे विज्ञापन निकाली अपन काज स अपन आ राज्यक सामाजिक आर्थिक आ राजनीतिक विकास कए रहल अछि। किया कि बिहारक मे जे बदलाव भ रहल अछि ओ कोनो एकटा नेता या एकटा तार्किक सिद्धांत क बल पर नहि भ सकैत अछि। समाद एहने किछु लोकक संबंध मे समय समय पर जानकारी दैत रहल अछि। एहि नव कडी मे प्रस्तुत अछि समदिया क तीन गोट खास रपट जाहि मे एहन बिहार नवनिर्माता क बारे मे बताउल गेल अछि जे अपनो नहि बुझि पाबि रहल अछि जे ओ राज्यक विकास लेल भ रहल खामोश क्रांतिक अग्रदूत छथि।
मुखिया जी करि देलथि कमाल
झंझारपुर (मधुबनी)। इतिहासक राजा जेका आमतौर पर मुखिया क इमेज नीक नहि अछि, मुदा एकटा मुखिया एहनो छथि जे लोकक आंखिक नूर बनल छथि। सियासी कारनामा लेल नहि बल्कि उल्लेखनीय सेवा क कारण। जी हां, इ मुख्यिा छथि नरुआर निवासी सुजीत कुमार मिश्र। मिश्र झंझारपुर, फुलपरास आ निर्मली अनुमंडल क लाइफ लाइन कमला-बलान रेल सह सड़क पुल क जीर्णाेद्धार करवा कए समाज क सामने अद्भुत उदाहरण पेश केलथि अछि। ज्ञात हुए जे इ रेल सह सड़क पुल जर्जर भ गेल छल। रेलवे लाइन क टूटल पटरी मे फंसिकए रोज किछु न किछु हादसा होइत छल। नरूआर आ झंझारपुर बीच एहि पुल बंद भेला स झंझारपुर शेष बिहार स कटि जाइत अछि। दुर्भाग्य रहल जे जगन्नाथ मिश्र एहि क्षेत्र स विधायक होइत रहलाह आ तीन बेर मुख्यमंत्री भेलाह, मुदा एहि पुलक विकल्प त छोडू एकर मरम्मत तक करेबाक प्रयास नहि केलथि, रेल मंत्रालयक रहमोकरम पर एहि पुल स बस गाडी चलैत रहल। मुदा एकर मरम्मत नहि हेबा स इ खतरनाक बनि गेल छल। मुखिया बनलाक बाद सुजीत कुमार मिश्र एकर मरम्मत लेल रेलवे अधिकारी स कई बेर पत्राचार केलथि, मुदा कोनो कार्रवाई नहि भेल। अंत मे मिश्र रेलवे अधिकारी स पुल क ऊपरी हिस्सा क जीर्णाेद्धार करेबा लेल अभियंता क टीम आ कुशल कारीगर देबाक मांग केलथि। एकर बाद 9 जून कए अभियंता क टीम पहुंचल आ पटरी कए ठीक करबा मे जुटल । फेर मुखिया जी अपन टका खर्च करि सड़क क कालीकरण करा देलथि अछि। आब पुल पर वाहन सरपट दौड़ैत अछि। कमालक गप इ अछि जे इ पुल मुखिया जी क पंचायत मे नहि अबैत अछि। मुखिया क सामाजिक सरोकार स जुडल काज कए सर्वत्र प्रशंसा भ रहल अछि। मिश्र कहैत छथि इ आर्थिक रूप स संपन्न लोक लेल मैसेज अछि, जे अगर बिहार कए बदलबाक अछि त सरकारक भरोसे नहि रहबाक चाही।
ग्रामीण बना रहल छथि बांध
सीतामढ़ी । शासन, प्रशासन आ जनप्रतिनिधि क वादा खिलाफी स तंग आबि कए भिट्ठा धर्मपुर क ग्रामीण साढ़े तीन किमी लंबा बांध बनाकए एकटा नव मिसाल कायम केलथि अछि। पुपरी प्रखंड मुख्यालय स करीब सात किमी दूर एहि गाम क लोक क पहल पर पुपरी- सुरसंड पथ स्थित अधवारा नदी पर बीररबा मे बांध क निर्माण कराउल जा रहल अछि। बांध लगभग बनिकए तैयार भ चुकल अछि। ग्रामीण चंदा इकट्ठा करि दू मई स बांध निर्माण मे जुटल छथि। ग्रामीण एकरा लेल बांध निर्माण समिति क गठन सेहो करि रखने छथि। सबकए अलग-अलग जिम्मेदारी देल गेल अछि। ट्रैक्टर भाड़ा पर लेल गेल अछि। चंदा स जुटाउल गेल राशि स ट्रैक्टर आ किछु मजदूर कए मजदूरी सेहो देल जा रहल अछि। जे आर्थिक मदद देबा मे समर्थ नहि छथि ओ श्रमदान करि रहल छथि। एहि बांध निर्माण मे कुल 80-85 गोटे लागल छथि। बांध 15 फीट चौड़ा अछि। 75 दिन क भीतर तीन किमी बांध क निर्माण पूरा करि लेल गेल अछि। ग्रामीण क अनुसार 20 जुलाई तक बांध बनिकए तैयार भ जाएत।
ज्ञात हुए जे अधवारा नदी स मचल तबाही पर काबू पेबा लेल आ कृषि योग्य जमीन कए बचेबा लेल एहि बांध क निर्माण पुपरी क तत्कालीन विधायक हबीब अहमद बीरारी 1977 मे करौने छलाह। हुनकर नाम पर एकर नाम बीरारी पड़ल। बाद मे इ बीररबा क नाम स जानल गेल। निर्माण क बाद बीररबा, डुम्हारपट्टी, बउरा बाजितपुर, हरदिया, कुशैल, रामनगर, बेदौल, बलहा मधुसूदन पंचायत क संग-संग सुरसंड आ चोरौत प्रखंड क अलावा दरभंगा क जाले भरवाड़ा तक क जमीन सोना उगलए लागल, मुदा मरम्मत क अभाव मे बांध जर्जर भ गेल। फेर 1985 मे इ ध्वस्त भ गेल। नीतीश कुमार क सरकार बनलाक बाद लोक लगातार सरकार स गुहार लगबैत रहल, मुदा कियो नहि सुनलक। फेर की छल एक मई स मजबूत संकल्प क संग लोक खुद बांध निर्माण क बीड़ा उठा लेलक। एखन तक बांध निर्माण पर ढ़ाई लाख खर्च भ चुकल अछि।
..आओर मोड़ देलथि नदी क धार
नरकटियागंज (प.च.) । अगर बिहारी ठान लिए त किछु ओकरा लेल असंभव नहि अछि। गौनाहां प्रखंड क करीब आधा दर्जन गाम क लोक इंडो-नेपाल सीमा क भिखनाठोरी बॉर्डर पर किछु एहने करि देखेलक अछि। ग्रामीण उजली पहाड़ी क समीप सिंचाई क लेल पंडई नदी क धारा कए मोड़ि देलथि अछि। पहाड़ी नाला क रुख आब खेत दिस अछि आ एहि स सात सौ एकड़ भूमि मे सिचाई संभव भ सकल अछि।